title: Syntetisaattori

text: Syntetisaattori (tai puhekielessä myös syntikka) on musiikin ja efektien luomiseen käytettävä ääntä tuottava elektroninen laite. Yleensä syntetisaattoreita ohjataan pianon koskettimistoa muistuttavalta laitteelta, mutta on olemassa myös esimerkiksi kitarasyntetisaattoreita sekä syntetisaattoreita, joita ei ole tarkoitettu käsin soitettavaksi.


title: Syntetisaattori

text: Modernien syntetisaattorien historian tärkeimpiä henkilöitä oli yhdysvaltalainen Robert Moog. Hän alkoi rakentaa Theremin-soittimia 1950-luvulla lähinnä omana harrastuksenaan, ja vuonna 1964 ilmestyi ensimmäinen laajempaan käyttöön tarkoitettu Moog-syntetisaattori, jonka kantavana ideana oli analogielektroniikalla toteutettu vähentävä synteesi, jossa oskillaattorin signaali ohjataan suotimen läpi. Samanaikaisesti Don Buchla suunnitteli vastaavaa laitetta avantgardistisen musiikin tuottamiseksi.


title: Syntetisaattori

text: Vaikka Moogin osuus syntetisaattorien historiassa on kiistaton, rakennettiin ensimmäiset elektroniset instrumentit jo 1800-luvun viimeisellä neljänneksellä. Moogin luomusten lisäksi mainitsemisen arvoisia elektronisia soitininstrumentteja tässä yhteydessä ovat ainakin Theremin (1917), Ondes Martenot (1928) ja Trautonium (1930).


title: Syntetisaattori

text: Ensimmäiset analogiset syntetisaattorit olivat rakenteeltaan modulaarisia. Niissä jokainen elektroninen yksikkö oli erillinen laitekokonaisuuteen asennettava moduuli. Moduulien etupaneeleissa käytettiin erilaisia liittimiä, joilla ne voitiin yhdistää keskenään kaapeleilla käyttäjän haluamalla tavalla. Koskettimisto oli myös irrallinen ja sillä voitiin soittaa vain yhtä säveltä kerrallaan sillä syntetisoija oli monofoninen.


title: Syntetisaattori

text: Modulaarisyntetisaattori oli sitä käyttävän muusikon kannalta rakenteeltaan hyvin joustava. Sen kokoonpanoa voitiin tarpeen tullen muuttaa, tai jo syntetisaattoria tilattaessa se voitiin rakentaa muusikon toiveiden mukaisesti. Soittimen moduuleita voitiin yhdistää lähes mielivaltaisella tavalla.


title: Syntetisaattori

text: Modulaarisyntetisaattorin käyttäminen ei aluksi ollut helppoa. Muusikon oli myös ymmärrettävä audiosignaalin elektronisen prosessoinnin perusteet, jotta soitin voitiin saada tuottamaan muusikon näkemyksen mukainen ääni.


title: Syntetisaattori

text:
Perusmallisessa, soitininstrumentiksi kelpaavassa syntetisaattorissa on tavallisesti vähintään seuraavanlaisia moduuleita:Näiden lisäksi modulaarisessa syntetisaattorissa on yleensä myös muitakin moduuleja, esimerkiksi:Modulaariset syntetisaattorit ovat yleensä hyvin monipuolisia, mutta raskasrakenteisia soitininstrumentteja, joiden käyttötarkoitus on etupäässä
musiikkistudioissa. Niiden seuraajiksi kehitettiin yksinkertaistettuja syntetisaattoreita, jotka sisälsivät syntetisaattorin tavallisemmat perusmoduulit kiinteästi asennettuina. Moduulit olivat sisäisesti kytketty toisiinsa audiosignaalitien kannalta toimivaan järjestykseen, jolloin liitoskaapeleiden käyttöä ei enää tarvittu. Yleisesti käytetty perusesimerkki oli sijoittaa ohjauspaneeliin moduulit ja sen säätimet vasemmalta oikealla järjestyksessä VCO, VCF, ADSR ja VCA. Lisäksi näissä syntetisaattoreissa oli koskettimisto siihen kiinteästi asennettuna.


title: Syntetisaattori

text: Kannettavista syntetisaattoreista valmistettiin myös sekamalleja, joissa moduulit olivat kiinteästi laitteeseen asennettuja ja sisäisesti valmiiksi toisiinsa peruskytkettyjä, mutta niitä voitiin tarvittaessa kytkeä myös ulkopuolisilla liitoskaapeleilla käytön joustavuuden parantamiseksi. Eräs tunnetuin tällainen syntetisaattorimalli on yhdysvaltalaisen ARP-yhtiön valmistama ARP 2600, joka voitiin kannen kanssa sulkea yhdeksi matkalaukuksi kuljetusta varten.


title: Syntetisaattori

text: 1980-luvulla kehitettiin musiikin esitystilannetta varten syntetisaattoreita, joissa on kitaran tavoin olkahihnassa kannettava koskettimisto. Näitä soitetaan lavalla useimmiten yhdellä kädellä. Toiselle kädelle jää kahva, jonka vieressä sijaitsevat vibrato ja glide-säätimet. Tällaiset syntetisaattorit eivät ole kovin yleisiä. Myös kitarasyntetisaattorit, joihin äänen arvot syötetään koskettimiston sijasta sähkökitaran kaltaiselta ohjaimelta tai kitaraan asennetun lisälaitteiston avulla tulivat tunnetuiksi 1980-luvulla.


title: Syntetisaattori

text: Ohjelmoitavissa analogisissa syntetisaattoreissa otettiin asteittain mukaan digitaalitekniikka, joka mahdollisti syntetisaattoreiden käytön paremmin live-esiintymisessä. Sen lisäksi digitaalitekniikka toi mukanaan myös polyfonisuuden, eli useamman kuin yhden sävelen soittamisen samanaikaisesti.


title: Syntetisaattori

text: Suurin hyöty digitaalitekniikan lisäämisestä analogisiin syntetisaattoreihin oli säädinasetusten tallettaminen ja niiden kutsuminen muistista, jolloin erilaisia ohjelmoituja sointuääniä voitiin vaihtaa nopeasti.


title: Syntetisaattori

text: Digitaalinen ohjelmoitavuus poisti vähitellen syntetisaattorin käyttöpaneelista pyöritettävät säätimet ja niistä tuli enemmän pelkillä näppäimillä käytettäviä. Nykyään on markkinoille ilmestynyt joitakin syntetisaattorimalleja, joissa audiosignaalitie on täysin analoginen ja säätimet perinteisesti kierrettävillä nupeilla toteutettuja vanhan käyttötavan suosivia muusikoita varten, mutta säädinasetukset tallentuvat syntetisaattorin sointumuistiin edelleen digitaalisesti. Tällaiset soitinmallit ovat täysin uutta suunnittelumallia ja vanhoista tunnetuista analogisista syntetisaattorimalleista uudelleen tuotantoon toteutettuja.


title: Syntetisaattori

text: Elektroniikan kehittyessä myös syntetisaattoreissa yleistyi erilliskomponentit korvaavien IC-piirien käyttö. IC-piirit tekivät varsinkin oskillaattoreiden toiminnasta vakaampaa. Aikaisempien erilliskomponenteilla rakennettujen syntetisaattoreiden oskillaattoreita vaivasi niiden sävelkorkeuden muuttuminen, jonka yleisenä syynä oli komponenttien aiheuttamasta lämpenemisestä johtuva ominaisuuksien muuttuminen.


title: Syntetisaattori

text: Nykyaikaisissa syntetisaattoreissa käytetään aaltomuotojen synnyttämiseen analogisten oskillaattorien sijasta usein digitaalisia ääninäytteitä (wavetable-synteesi) tai analogisten syntetisaattoreiden ääntä imitoimaan pyrkiviä funktioita (mallintava synteesi).


title: Syntetisaattori

text: Digitaalisissa syntetisaattoreissa audiosignaalin prosessointi tapahtuu joko osittain tai täysin digitaalisesti. Osittaisessa prosessoinnissa äänen alkulähde luodaan digitaalisesti, joten varsinaisia analogisia oskillaattoreita soittimessa ei ole, mutta alkuääni muokataan edelleen analogisilla kytkennöillä. Täysin digitaalisissa soittimissa analogiääntä jäljittelevä signaali käsitellään alusta loppuun saakka digitaalisesti.


title: Syntetisaattori

text: 1980-luvulla kehitettiin digitaalisten syntetisaattoreiden ja muiden digitaalisten musiikki-instrumenttien yhdistämiseksi MIDI-väylä, jolla eri valmistajien soittimia voidaan ohjata keskenään. Ennen MIDI-standardia syntetisaattoreiden ulkopuoliseen ohjaamiseen käytettiin kontrollijänniteliitäntöjä (CV).


title: Syntetisaattori

text: Digitaalisista syntetisaattoreista on olemassa myös erikoistapauksia, joissa sointuäänen muokkaamiseen ei käytetä lainkaan perinteisiä audiosignaalin prosessointeja. Näistä tavoista esimerkkinä ovat 80-luvun popmusiikille tunnusomainen Yamahan käyttämä FM-synteesi, ja Casion kehittämä PD-synteesi (Phase Distortion). Ainakin Kawai on valmistanut additiiviseen synteesiin perustuvia syntetisaattoreita, joissa ääni generoidaan laskemalla yhteen siniaaltoja.


title: Syntetisaattori

text: Ensimmäisten digitaalisten syntetisoijien puutteena oli hankala ohjelmointi käyttöliittymien ollessa vaikeaselkoisia. Tämä teki soinnin parametrien muutoksesta soittotilanteessa käytännössä mahdotonta. Tämä johti sinänsä laajojen valmiiden sointivalikoimien käyttöön eikä syntetisoijan varsinaisia ominaisuuksia välttämättä hyödynnetty. Yamahan DX 7:n sähköpianosointi on tästä tunnettu esimerkki. Samasta syystä ohjelmoitaessa äänelle jonkin parametrin muuttamisen myötä tapahtuvaa muutosta on vaikea hahmottaa toisin kuin analogisessa syntetisoijassa, jossa kytkimien asennosta voi kokemuksen perusteella päätellä, miltä ääni kuulostaa ja minkä parametrin muutos tuo halutun tuloksen.


title: Syntetisaattori

text: Vastauksena ongelmaan markkinoille tuli ns. virtuaalianalogisia syntetisoijia. Niissä käyttöliittymä on analogisen syntetisoijan kaltainen vaikka itse sointivärejä tuottava ja muokkaava tekniikka on digitaalista. Tämä mahdollistaa muutokset itse soittotilanteessa ja tekee sointivärin luomisen ja rakenteen ymmärtämisen helpommaksi. Ohjelmistosyntetisaattorit niitä varten valmistettuine koskettimistoineen, joissa on parametrien säätömahdollisuus, ovat varsinkin studiotyöskentelyssä korvanneet nämä.


title: Syntetisaattori

text: Tietokonesyntetisaattoreissa tai virtuaali-instrumenteissa (engl. software synthesizer) äänen synteesi voi tapahtua yksinomaan tietokoneessa laskemalla. Tietokoneiden alkuaikoina laskenta tapahtui hitaasti reikäkorteilla ohjaten ja tulos kirjoitettiin magneettinauhalle. Sittemmin prosessoriteho on kasvanut niin, että laskenta ja äänenmuodostus voivat tapahtua reaaliajassa samalla kun käyttäjä vääntää aidon kolmiulotteisen näköisiä säätönappuloita hiirellä kuvaruudulta ja kuulee välittömästi lopputuloksen.


title: Syntetisaattori

text: Nykyään monista ohjelmistosyntetisaattoreista on kasvanut kokonaisia virtuaalistudioita eli softastudioita, jotka sisältävät jo itsessään kaikki äänen syntetoimisen, säveltämisen ja signaaliprosessoinnin toiminnot. Tällaisia ohjelmia ovat mm. FL Studio, ReBirth RB-338, Reason, Orion (Platinum) ja Jeskola Buzz (Tracker), joilla voi periaatteessa tehdä kappaleen alusta loppuun koti-PC:ssä ilman mitään ulkoisia ohjelmia tai laitteita. Tietokoneohjelmina on olemassa myös virtuaalisia VSTi syntetisaattoreita. Ne ovat plugineita joiden käyttämiseen tarvitaan jokin virtuaalistudio.


title: Syntetisaattori

text: Korg omistaa ARP- tuotenimen ja on 2015 tuonut markkinoille alkuperäistä mukailevan Korg ARP Odyssey- mallin


title: Isä meidän

text:
Isä meidän eli Herran rukous on kristinuskon tunnetuin rukous.
Rukous esiintyy Uudessa testamentissa kahteen kertaan. Matteuksen evankeliumissa rukous on osana Jeesuksen vuorisaarnaa. Luukkaan evankeliumin mukaan Jeesus opetti sen hänen opetuslastensa kysyttyä, kuinka heidän tulisi rukoilla.. Rukous on sittemmin ollut keskeinen rukous kristittyjen jumalanpalveluksissa ja yksityisessä rukouselämässä.


title: Isä meidän

text: Rukous ei ole siinä mielessä Jeesuksen omaa rukousta, kuten esimerkiksi Johanneksen evankeliumin luku 17 on vaan opetuslapset pyysivät Jeesusta opettamaan heitä rukoilemaan ennen, kuin Jeesus vastasi heidän pyyntöönsä rukoilemalla tämän rukouksen. Suurin osa kristityistä uskoo Jeesuksen synnittömyyteen ja Isä meidän rukouksessa syntejä pyydetään anteeksi, eikä Jeesus pyytänyt syntejään anteeksi rukouksessa vaan opetti sen rukouksen opetuslapsien pyynnöstä ja heitä varten.


title: Isä meidän

text: Rukouksen Matteuksen version lopussa oleva ylistysosa "Sillä sinun on valtakunta ja voima ja kunnia iankaikkisesti. Aamen." puuttuu varhaisimmista tekstilähteistä, mistä syystä monet epäilevät sen olevan tekstiin myöhemmin tehty liturginen lisäys. Vastaavaa lisäystä, vastaavissa käännöksissä ei ole tehty Luukkaan versioon. Lisäksi muutamissa tekstilähteissä on Luukkaan versio huomattavasti lyhyempi: lauseen "Isä meidän, joka olet taivaissa" paikalla on pelkkä sana "Isä"; galilean aramean alkutekstiä mukaillen sekä lisäksi puuttuvat lauseet "Tapahtukoon sinun tahtosi, myös maan päällä niin kuin taivaassa" ja "vaan päästä meidät pahasta". Lisäksi Matteuksen versiossa Jumalaa pyydetään antamaan velat, Luukkaan versiossa synnit anteeksi. Useimmat tekstilähteet sisältävät Matteuksen ja Luukkaan rukousten pidemmät muodot, eli edellä mainitut tekstin osat. Nykyisin eniten käytettyjen Uuden testamentin kriittisten tekstilaitosten tekstistä em. tekstin osat puuttuvat. Siksi ne puuttuvat monista raamatunkäännöksistä tai ovat merkityt hakasulkeilla. Vuoden 1992 raamatunsuomennoksesta edellä mainitut tekstin osat puuttuvat; Matteuksen ylistysosa on mainittu reunahuomautuksena. Vanhemmassa vuoden 1938 suomennoksessa näistä useimmat ovat mukana, mutta hakasulkeilla merkittyinä. Vanhemmat käännökset, joiden pohjatekstinä on nk. Textus Receptus, sisältävät edellä mainitut kohdat.


title: Isä meidän

text: Hakasulkeissa oleva osa kuuluu doksologiaan.


title: Isä meidän

text: Hakasuluissa oleva doksologian lausuvat jumalanpalveluksissa piispa tai pappi.


title: Isä meidän

text: Kahdesta edellisestä Isä meidän rukouksen muodosta käytetään luterilaisessa kirkossa nimitystä "ekumeeninen sanamuoto". Tässä muodossa rukous esiintyy Matteuksen evankeliumissa sekä vuoden 1938 että vuoden 1992 raamatunsuomennoksissa.


title: Circuit de Monaco

text: Circuit de Monaco on katurata La Condaminen ja Monte Carlon kaupunginosissa Monacossa.


title: Circuit de Monaco

text: Circuit de Monaco on käytössä ainoastaan kerran vuodessa, kun siellä ajetaan Formula 1 -kilpailu, samana viikonloppuna oheisluokkina ajetaan myös muun muassa Formula 2:n ja GP3:n kilpailuja. Vuosina 2015 ja 2017 Monacon katuradalla on ajettu myös Formula E -luokan kilpailuja, ne on ajettu edellisenä viikonloppuna ennen Formula 1 -kilpailua.


title: Circuit de Monaco

text: Circuit de Monaco on kapea katurata, jossa on jyrkähkö ylä- ja alamäki, tunneli ja tiukkoja mutkia. Nämä seikat tekevätkin radasta ehkäpä vaativimman kilparadan. Monella tapaa Monacoa pidetään vanhentuneena kilparatana, sillä kapeat kadut eivät anna mahdollisuutta ohituksiin. Radan kelpaamisesta Formula 1 -radaksi on keskusteltu jo 1960-luvulta saakka, sillä rata on erittäin ahdas F1-autoille.


title: Circuit de Monaco

text: Ensimmäisen kerran katurata oli käytössä vuonna 1929. Ensimmäisen radalla ajetun kilpailun voitti brittiläinen William Grover-Williams. Menestynein kuljettaja Monacon GP:n historiassa on brasilialainen Ayrton Senna, joka voitti radalla 6 kertaa (1987, 1989, 1990, 1991, 1992 ja 1993).


title: Circuit de Monaco

text: "Punataustaiset kilpailut eivät kuuluneet Grand Prix -sarjaan."


title: Synagoga

text: Synagoga (, ’kokouspaikka’) on juutalaisten kokous-, rukous- ja kouluhuone. Synagoga vastaa kristittyjen kirkkoa ja islaminuskoisten moskeijaa.


title: Synagoga

text: Synagoga on , ’kokoushuone’ tai בית תפילה, "beit tefila", ’rukoushuone’. Synagogassa on yleensä erilliset huoneet rukoukselle sekä pienempiä huoneita opiskelulle (בית מדרש, "beit midraš", ’opiskeluhuone’. Jiddišiksi synagoga on שול, "shul", ’koulu’.


title: Synagoga

text: Synagogalaitos sai todennäköisesti alkunsa Babylonian maanpakolaisuuden aikana, kun juutalaiset joutuivat eroon Jerusalemissa sijaitsevasta temppelistään. Synagogan pohjapiirros noudattaa ilmestysmajan pohjapiirrosta, joka oli ensimmäisen temppelin edeltäjä.


title: Synagoga

text: Pohjoismaiset synagogat on rakennettu melko myöhään, sillä juutalaista asutusta on ollut täällä vasta lyhyen aikaa ja juutalaisten lukumäärä on ollut pieni. Suomessa on Helsingin (1906–) lisäksi synagoga vain Turussa (1912–), ja muissakin Pohjoismaissa niitä on vain muutama.


title: Synagoga

text: Suomen synagogat muodostavat mielenkiintoisen päätepisteen perinteisen synagogarakennuksen tyylillisessä kehityksessä. Historiallisina muistomerkkeinä ne kuvastavat juutalaisen vähemmistön hyväksymistä suomalaiseen yhteiskuntaan, mitä ilmentää myös niiden näkyvä sijainti kadun varrella, toisin kuin monissa Keski- ja Etelä-Euroopan maissa. Myös juutalaisten oman kulttuurin lujittumisella Suomeen on synagogilla ollut tärkeä asema, koska ne eivät ole ainoastaan uskonnollisen elämän vaan myös kansallisen vähemmistön sosiaalisen elämän ja kulttuurin keskuksia. Niiden yhteydessä on aina toiminut myös koulu ja erilaisia yhdistyksiä.


title: Synagoga

text: Suomen synagogat ovat senkin takia ainutlaatuisia, että ne Viipurin synagogaa lukuun ottamatta säilyivät sota-ajan hävityksiltä. Useimmat Euroopan vanhat synagogat tuhottiin toisen maailmansodan aikana.


title: Synagoga

text: Synagogassa miesten tulee peittää päänsä, useimmiten päähineenä on kipa. Perinteisesti naimisissa olevat naiset ovat peittäneet päänsä synagogassa esimerkiksi huivilla. Ortodoksijuutalaisuudessa tämä on edelleen käytäntö. Joissakin ei-ortodoksisissa juutalaisuuden suuntauksissa kuten reformijuutalaisuudessa myös naiset käyttävät kipaa.


title: Ԏ

text: Ԏ on kyrillinen kirjain. Se sisältyy Molodtsovin aakkosiin, joita käytettiin virallisesti komin kirjoittamiseen 1919–1931.


title: Ԏ

text: Ԏ ääntyy komissa liudentuneena soinnittomana dentaalisena klusiilina /tʲ/.


title: Vahvistin

text: Vahvistin on laite, joka vahvistaa sille syötetyn signaalin tehoa. Sähköinen vahvistin käyttää ulkopuolisen virtalähteen tehoa signaalin amplitudin kasvattamiseen. Esimerkiksi mikrofonista tuleva heikko sähköinen signaali voimistetaan vahvistimessa niin suureksi, että lähtösignaali on riittävän suuri kaiuttimella toistettavaksi. Vahvistuskerroin kertoo lähtö- ja tulosignaalien amplitudien suhteen ja se on vahvistimella aina vähintään 1. Muutoin laite toimii vaimentimena.


title: Vahvistin

text: Ideaalisen vahvistimen kaistanleveys ja vahvistuskerroin ovat äärettömät. Ideaalinen vahvistin ei myöskään aiheuta vaihesiirtymää tulo- ja lähtösignaalien välille . Käytännössä ideaalista vahvistinta ei ole mahdollista valmistaa, joten erityyppisiä vahvistimia on kehitetty erilaisiin tarpeisiin. Vahvistimella voi olla suuri kaistanleveys aina RF-taajuuksiin saakka tai matala virrankulutus. Ideaalisen vahvistimen tulo- ja lähtöimpedanssi riippuvat vahvistimen tyypistä, esimerkiksi jännitevahvistimella tuloimpedanssi on ääretön ja lähtöimpedanssi nolla.


title: Vahvistin

text: Vahvistin voi olla joko erillinen laite tai virtapiirin sisällä oleva komponentti.


title: Vahvistin

text: Useimmiten vahvistimella viitataan elektroniseen vahvistimeen, vaikka vahvistin voi olla myös mekaaninen tai hydraulinen, kuten esimerkiksi auton ohjaustehostin.


title: Vahvistin

text:
Vahvistimen keksimisajankohtana voidaan pitää vuotta 1906, jolloin Lee de Forest kehitti elektroniputkivahvistimen elektronidiodin pohjalta, jonka oli keksinyt John Ambrose Fleming kaksi vuotta aikaisemmin .
Aluksi elektroniputkivahvistimet olivat kalliita ja niitä valmistettiin melko vähän. Vuonna 1924 valmistusmenetelmät olivat jo niin kehittyneitä, että esimerkiksi amerikkalainen Radio Corporation of America valmisti yli 11 miljoonaa elektroniputkea. Ensimmäisen takaisinkytkentää sisältävän vahvistimen keksi 1920-luvulla Western Electricillä työskennellyt Harold Black. Sen pohjalta Karl Swartzel kehitti seuraavalla vuosikymmenellä alkeellisen, mutta toimivan, operaatiovahvistimen, jossa oli kolme elektroniputkea . Elektroniputken ohella käytettiin 20-40-lukujen välillä magneettivahvistinta erityisesti radiolähettimissä. Magneettivahvistin oli silti harvinaisempi ja se sopi paremmin vaativiin olosuhteisiin, eikä sitä aluksi edes mielletty vahvistimeksi, kun se keksittiin 1800-luvulla.


title: Vahvistin

text: Pienikokoisten ja huoltovapaiden vahvistimien tarve kasvoi kriittiseksi toisen maailmansodan jälkeen. Vuonna 1947 keksitty transistori aloittikin puolijohdevahvistimien voittokulun. Ensimmäiset transistoriradiot tulivat myyntiin 50-luvun puolivälissä. Elektroniputkiin perustuvia audiovahvistimia transistorivahvistimet eivät heti syrjäyttäneet. Varhaiset puolijohdevahvistimet toteutettiin B-topologialla, mistä syystä ne kärsivät ylimenosäröstä . Harrastajien mielestä elektroniputkivahvistimen yliohjaussärökin oli transistorivahvistimia vähemmän häiritsevä. Monet hifi-harrastajat suosivat edelleen putkivahvistimia. Osasyynä tähän pidetään yleisesti putkivahvistimien harmonista säröä ja suuremmilla voimakkuuksilla kevyttä kompressoitumista, joka nostaa yksityiskohtia pintaan. Samoja toimenpiteitä käytetään myös levyjen masteroinnissa.Kitaravahvistimessa putkisärö on usein tavoiteltavaa.


title: Vahvistin

text: Kuluttajaelektroniikassa putkivahvistimien käyttö loppui hifi-laitteita lukuun ottamatta 60-luvun kuluessa. Toisin kävi radio- ja sotatekniikassa, joissa vahvistimen tehonkestolta ja sähkömagneettisten pulssien sietokyvyltä vaadittiin enemmän. Putkivahvistimia käytetään vielä nykyäänkin mikroaaltoalueen vahvistimissa ja kilowattien tehoisissa UHF-lähettimissä. . Vuoteen 1984 saakka valmistetussa neuvostoliittolaisessa MiG-25:ssä käytettiin tyhjiöputkia sekä hakututkan vahvistimena että ohjaustietokoneen kytkiminä .


title: Vahvistin

text: 2010-luvulla putkivahvistimesta kiinnostuttiin uudelleen, kun tutkimusryhmät pyrkivät valmistamaan THz-luokan vahvistimia avaruus- ja materiaalitutkimuksen tarpeisiin. Esimerkiksi DARPA kehitti niin puolijohteisiin kuin elektroniputkiin perustuvan alimillimetrialueen vahvistimen.


title: Vahvistin

text: Vahvistimen laatua kuvataan erilaisilla käsitteillä, joista keskeisimpiä lueteltu alla:


title: Vahvistin

text:
Ideaalinen vahvistin vahvistaa tulevan aaltomuodon, muuttamatta aaltomuodon muita parametreja kuten taajuutta tai aallon muotoa.
Ideaalisen vahvistimen ominaisuudet:
Tulo- ja lähtöimpedanssin arvot vaihtelevat riippuen vahvistimen tyypistä:
Vahvistuksella ilmaistaan tulo- ja lähtösignaalien suhdetta, eli kuinka moninkertaiseksi tulosignaali kasvaa. Vahvistuksen symbolina käytetään ”A”, alaindeksillä voidaan kertoa mittavaa suuretta.
Jännitteiden amplitudien muutoksen saadaan laskemalla lähtö- ja tulojännitteiden suhde.
Virran amplitudien muutoksen saadaan laskemalla lähtö- ja tulovirtojen suhde.
Vahvistus ilmaistaan yleensä desibeleissä, joka saadaan laskettua kaavalla
missä G on vahvistus desibeleissä.


title: Vahvistin

text: Taajuusvasteella kuvataan vahvistimen reagointia herätesignaalin. Taajuusvasteen kuvaajassa vaaka-akselilla on tulo signaalin taajuus ja pystyakselilla lähtösignaalin vahvistus desibeleinä. Taajuusvasteen avulla voidaan kuvata esimerkiksi äänentoistossa vahvistimen vahvistuksen arvot eri taajuuksilla.


title: Vahvistin

text:
Ideaalisessa jännitevahvistimessa tuloimpedanssi on ääretön ja lähtöimpedanssi on nolla, mutta käytännössä vahvistimessa tapahtuu häviöitä .
Tuloimpedanssi aiheuttaa jännitehäviötä vahvistimen tulojen välillä, minkä takia piirin syötetty jännite ja vahvistimelle tuleva jännite eivät ole yhtä suuret. Suuren tuloimpedanssin takia vahvistimen läpi ei kulje suuria määriä virtaa, jolloin tuloimpedanssi ei aiheuta suurta teho häviötä. Vahvistimen tulon jännite saadaan kaavalla,
missä V on vahvistimelle syötetty jännite, V tulonapojen välinen jännite, Z vahvistimen sisäinen impedanssi ja R syöttöjännitteen ja tulonapojen välinen vastus.
Lähtöimpedanssi aiheuttaa samanlaista häviötä kuin tuloimpedanssi. Lähtöimpedanssissa vahvistettu jännite on suurempi kuin ulostuleva jännite. Lähtönapojen välinen jännite saadaan kaavalla,
missä V on vahvistettu jännite, V lähtönapojen välinen jännite, Z vahvistimen sisäinen impedanssi ja R lähtönapojen välinen ulkoinen vastus.
Takaisinkytkennässä vahvistimen lähtösignaalia vaimennetaan ja syötetään takaisin vahvistimen tuloon. Takaisinkytkentäsignaalina voidaan käyttää jännitettä tai virtaa. Jos takaisinkytkennän signaalin arvo tai vaihe on vastakkainen kuin tulosignaalin, käytetään kytkennästä nimitystä negatiivinen takaisinkytkentä. Negatiivinen takaisinkytkennän etuna on se vakaus, negatiivinen lähtösignaali pyrkii estämään tulosignaalin muutoksen .


title: Vahvistin

text: Elektroninen vahvistin on signaalia vahvistava laite. Niitä käytetään laajalti elektroniikassa, esimerkiksi äänen ja radiosignaalin vahvistamiseen.


title: Vahvistin

text: Vahvistimet jaotellaan niiden tulon ja lähdön perusteella. Niillä on vahvistusta, jonka suuruus kertoo lähtösignaalin suhteen tulosignaaliin. Vahvistus voidaan määritellä lähtö- ja tulojännitteen, lähtö- ja tulovirran tai lähtö- ja tulotehon, sekä näiden yhdistelmien välille. Monissa tapauksissa, joissa tulo ja lähtö ovat samassa yksikössä, vahvistuksella ei ole yksikköä (vaikka usein se ilmaistaan desibeleinä (dB)).


title: Vahvistin

text: Neljä vahvistimien perustyyppiä ovat:


title: Vahvistin

text: Tehovahvistin on kuormaan tehoa syöttävä vahvistin. Syötettävän tehon suuruus riippuu tehovahvistimen vahvistuksesta sekä ohjaavasta signaalista. Yleisesti tehovahvistin on signaaliketjun viimeinen vahvistin ennen itse kuormittavaa laitetta. Esimerkkinä tehovahvistimesta on äänentoistotekniikassa päätevahvistin, jossa ohjaava signaali tulee esim. CD-soittimelta. Signaalin teho vahvistetaan riittävän suureksi ja syötetään kuormalle eli kaiuttimille. Tässä tapauksessa tehon suuruus riippuu kuuntelijan haluamasta äänenvoimakkuudesta. Muita tehovahvistimen sovelluksia ovat radiotaajuusvahvistimet ja servomoottorin ohjauslaitteet. Koska kuormalle syötettävät tehot ovat suuria, on tehovahvistimen hyötysuhde oleellinen ominaisuus energiatehokkuuden kannalta. Hyötysuhteen lisäksi merkittäviä tekijöitä vahvistimen sovelluksesta riippuen ovat paino, fyysinen koko ja tehontuottokyky. Tehovahvistimet jaetaan eri luokkiin hyötysuhteeseen vaikuttavien lepovirran ja piirin toimintaperiaatteen mukaan.


title: Vahvistin

text:
Vahvistimet voidaan jakaa eri teholuokkiin piirin toimintaperiaatteen ja lepovirran mukaan.
"Differentiaalivahvisti"n vahvistaa kahden tulojännitteen välistä jännite-eroa. Lähtö voi olla differentiaalinen tai suhteessa referenssijännitteeseen – yleensä maahan. Differentiaalivahvistin ja operaatiovahvistimen toimintaperiaatteet ovat lähes samanlaiset, mutta operaatiovahvistimen tulojen välinen impedanssi on erittäin suuri, jonka takia tulojen välillä ei kulje virtaa ja taas differentiaalivahvistimen tulojen välinen impedanssi voi olla suhteellisen pieni ja tulojen välillä voi kulkea virtaa.
Operaatiovahvistin on differentiaalivahvistimen erikoistapaus. Operaatiovahvistin on piiriteoriassa ideaalinen vahvistin, jonka avoimen silmukan vahvistus ja tuloimpedanssi ovat äärettömiä ja jonka vahvistus piirissä määräytyy pelkästään takaisinkytkentäkomponenttien arvoista. Käytännön kytkennöissä operaatiovahvistimen toiminnan toteuttaa tarkoitukseen suunniteltu mikropiiri, josta toimintansa mukaisesti myös käytetään nimitystä operaatiovahvistin.
Operaatiovahvistimen erilaisilla kytkentä tavoilla voidaan esimerkiksi summata tulojännitteitä.
"Instrumentointivahvistimet" ovat säätötekniikassa ja teollisuuden prosessinohjauksessa käytettäviä operaatiovahvistimia, joita käytetään mittaus- ja ohjaussignaalien vahvistamiseen, esimerkiksi anturisignaalien vahvistamiseen. Instrumentointivahvistimilta vaaditaan usein hyviä tasavirtavahvistusominaisuuksia ja vähäistä kohinaa . Lisäksi niissä tulo- ja lähtöpuolet on joskus galvaanisesti erotettu toisistaan joko optoisolaattorin tai muuntajakytkennän avulla.


title: Vahvistin

text: "Instrumenttivahvistinta" käytetään sähköisten soittimien kuten sähkökitaran tuottaman äänen vahvistamiseen. Vahvistimen tuottamaa ääntä on yleensä mahdollista muokata erilaisilla säätimillä. Instrumenttivahvistimet voidaan ulkoisen rakenteensa puolesta jakaa kahteen luokkaan: ns. "combo" sisältää samassa kotelossa sekä vahvistimen että kaiuttimen, kun taas suuremmissa vahvistimissa vahvistinosa (puhekielessä "nuppi") ja kaiutinosa (puhekielessä "kaappi") ovat yleensä erillisiä. Yleisin instrumenttivahvistin on kitaravahvistin.


title: Vahvistin

text: Viritinvahvistimessa on radiovastaanotin, esivahvistin ja päätevahvistin samassa kotelossa.


title: Vahvistin

text: "Esivahvistinta" käytetään vahvistamaan signaalia sopivaksi käsittelyä varten. Esivahvistimia on muun muassa miksereissä ja instrumenttivahvistimissa. Esimerkiksi studioissa ääntä tallennettaessa käytetään usein erillisiä esivahvistimia.


title: Vahvistin

text: Päätevahvistin eli pääteaste on äänitekniikassa käytetty tehovahvistin. Esimerkki päätevahvistimesta on kotiteatterijärjestelmän vahvistin.


title: Vahvistin

text: Putkivahvistin on elektroninen vahvistin, jossa tyhjiöputkessa nostetaan signaalin amplitudia tai tehoa.


title: Vahvistin

text: Kun puolijohdevahvistimet korvasivat putkivahvistimet pienitehoisissa laitteissa, putkivahvistimet olivat edelleen kustannustehokkaampia suuritehoisissa järjestelmissä, kuten tutkissa. Monissa mikroaaltovahvistimissa on erikoisvalmisteisia putkivahvistimia, kuten klystroni, gyrotroni ja kulkuaaltoputki.


title: Lainsäädäntö

text: Lainsäädäntö tarkoittaa valtiossa voimassa olevia oikeussäännöksiä ja niiden antamiseen liittyviä valtioelinten toimia eli lainsäädäntää. Lainsäädäntö on lainkäytön ja hallinnon rinnalla oleva oikeusvaltion valtiollisen toiminnan muoto, joka tuottaa kirjoitettua eli säädännäistä oikeutta. Se tarkoittaa sekä kansanedustuslaitoksen säätämiä lakeja että toimeenpanovallan antamia asetuksia ja laajasti ymmärrettynä koko voimassa olevaa oikeutta. Asetuksiin rinnastettavia ovat valtioneuvoston ja ministeriöiden päätökset.


title: Lainsäädäntö

text: Ahvenanmaan maakunnan maakuntalainsäädäntö perustuu maakunnalla olevaan lainsäädäntövaltaan sen itsehallintolaissa säädetyissä asioissa. Ahvenanmaan maakuntapäivien hyväksymä maakuntalaki on oikeusministeriön ja Ahvenanmaan valtuuskunnan lausunnon jälkeen esiteltävä tasavallan presidentille. Hän voi korkeimman oikeuden lausunnon saatuaan määrätä maakuntalain raukeamaan osittain tai kokonaan, jos hän katsoo lain koskevan Suomen turvallisuutta tai sen säätämisen ylittävän maakuntapäivien toimivallan.


title: Lainsäädäntö

text: Yhteiskuntaa sääntelevät tärkeimmät normit löytyvät lakikirjoista, ja lakikirjoja on täydellinen sarja Eduskunnan kirjastossa.


title: Lainsäädäntö

text:
Niitä on kirjaston hyllyillä yhteensä 15,3 metriä, koottuna 254-osaiseen Suomen säädöskokoelma -kirjasarjaan. Raamatullisen ohuille sivuille on printattu kaikki Suomen lait ja asetukset vuodesta 1860 alkaen. Sen jälkeen sarja on täydentynyt joka vuosi sitä mukaa kuin vanhoja normeja on kumottu ja uusia säädetty. Niitä on säädetty 1970-luvusta lähtien yli tuhat vuodessa, yhteensä jo 91 802 vuoden 1860 ja syyskuun 2014 välillä.
Lainsäädäntökausi eli legislatuurikausi eli legislatuuri on kansanedustuslaitoksen vaalikausi eli aika, jonka sen jäsenten toimivalta kestää. Suomessa eduskunnan toimikausi kestää neljä vuotta.


title: Lainsäädäntö

text: Euroopan Unioni säätää lakeja, jotka on otettava käyttöön jäsenmaissa.


title: Lainsäädäntö

text: Suomessa vuoden 2013 lopulla tehdyn arvion mukaan enintään viidennes eduskunnan hyväksymistä laeista oli sellaisia, joissa viitattiin EU:n säännöksiin.


title: Antoni van Leeuwenhoek

text: Antoni Philips van Leeuwenhoek (; 20. lokakuuta 1632 Delft – 26. elokuuta 1723 Delft) oli hollantilainen kauppias ja tieteilijä. Hänet tunnetaan saavutuksistaan solubiologian perustamiseksi. Itse valmistamallaan mikroskoopilla hän havaitsi lihassyyt, bakteereita ja veren virtauksen kapillaarisuonissa. Leeuwenhoek löysi suolistossa elävän Giardia-alkueläimen tutkittuaan mikroskoopin avulla ripuliaan.


title: Antoni van Leeuwenhoek

text: Leeuwenhoek hioi elämänsä aikana noin 500 linssiä ja valmisti myös erilaisia mikroskooppeja lähes 400 kappaletta, joista vain yhdeksän on säilynyt. Säilyneet mikroskoopit pystyvät suurentamaan kohteen lähes 250-kertaiseksi. Leeuwenhoek käytti mikroskoopeissaan hopeaa ja kuparia, ja käytetyt linssit olivat käsin hiottuja. On kuitenkin epäilty, että Leeuwenhoek valmisti myös mikroskooppeja, jotka kykenivät suurentamaan kohteen 500-kertaiseksi. Vaikka Leeuwenhoekia pidetään vain harrastelijana ja amatöörinä, hänen tekemänsä tutkimukset ovat olleet erityisen laadukkaita.


title: Antoni van Leeuwenhoek

text: Leeuwenhoek syntyi vuonna 1632 Delftissä, Alankomaissa. Hänen syntymänimensä oli Thonis Philipszoon, mutta hän allekirjoitti kirjoittamansa kirjeet nimellä Antoni van Leeuwenhoek. Hän otti mahdollisesti sukunimen Leeuwenhoek, koska asui rakennuksessa, joka sijaitsi lähellä Leijonan portti -nimistä paikkaa, jonka hänen isänsä myös omisti. Leeuwenhoekin isä Philips Thoniszoon oli ammatiltaan korien valmistaja ja hänen äitinsä Margriet Jacobsdochter van den Berch oli olutta valmistavasta suvusta. Hänen nuoruusvuosistaan ei tiedetä paljoakaan, selvää kuitenkin on se, ettei Leeuwenhoek saanut tieteellistä koulutusta. Leeuwenhoekin isä kuoli poikansa ollessa vain nelivuotias. Poika laitettiin kouluun Warmondin kylään, joka sijaitsi lähellä Leideniä. Myöhemmin hän asui pienessä Benthuizenin kylässä setänsä luona, joka opetti Leeuwenhoekille matematiikan ja fysiikan perusteet. Setänsä kuoleman jälkeen vuonna 1648 Leeuwenhoek muutti Amsterdamiin, missä hän pääsi pellavakauppiaan oppiin. Amsterdamissa Leeuwenhoek joutui käyttämään paljon suurennuslasia, jolla tarkkailtiin kankaiden laadukkuutta.


title: Antoni van Leeuwenhoek

text: 20-vuotiaana Leeuwenhoek palasi takaisin synnyinkaupunkiinsa. Kaksi vuotta myöhemmin hän osti oman talon, perusti lähelle kaupan ja aloitti kankaanmyynnin sekä vaatturoinnin. Samassa talossa Leeuwenhoek eli koko elämänsä. Leeuwenhoek nai 29. heinäkuuta vuonna 1654 englantilaisen silkkikauppiaan Elias de Meyn tyttären, Barbara de Meyn. Perheeseen syntyneistä viidestä lapsesta vain heidän tyttärensä Maria säilyi hengissä aikuisikään asti.


title: Antoni van Leeuwenhoek

text: Leeuwenhoekin maineen noustessa hän sai vuonna 1660 paikan Delftin kaupungin raatimiesten palvelijana. Näin Leeuwenhoekin tulot oli turvattu sekä hänellä oli tarpeeksi aikaa viettää harrastuksensa, linssien hionnan ja pienien kohteiden tutkimisen, parissa. Vuonna 1666 Leeuwenhoek sai paikan Delftin kaupungin šeriffien kamariherrana. Samana vuonna Leeuwenhoekin vaimo kuoli sekä hän teki yhden hänen koko elämänsä kahdesta ulkomaan matkastaan Kentin kreivikunnan kalkkikaivoksille. Toisen ulkomaan matkansa hän teki vuonna 1698 Antwerpeniin tavatakseen jesuiitta Daniel Papenbroekin. Matkalla takaisin Delftiin vuonna 1699 Leeuwenhoek nimitettiin Alankomaiden tuomioistuimen tarkastajaksi.


title: Antoni van Leeuwenhoek

text: Leeuwenhoek meni uudelleen naimisiin 25. tammikuuta 1671 Cornelia Swalmiuksen kanssa. Swalmius oli Valkenburgissa vaikuttaneen kalvinisti Johannes Swalmiuksen tytär. Cornelia kuitenkin kuoli vuonna 1694, ja suhteeseen syntynyt yksi lapsi kuoli jo varhain. Juuri Swalmiuksen, joka oli hyvin koulutettu, arvioidaan antaneen Leeuwenhoekille alkusysäyksen hänen tieteellisille ansioillensa. Leeuwenhoek palveli luottamusmiehenä vuonna 1676 jo edesmenneen kuuluisan pankkiirin ja taiteilijan Jan Vermeerin kiinteistössä. Vermeer oli syntynyt samana vuonna kuin Leeuwenhoek ja hänen uskotaan kuuluneen Leeuwenhoekin ystäviin. Vuonna 1677 Leeuwenhoek sai viran Delftin kaupunginjohtajana, ja kaksi vuotta myöhemmin matemaattisten ansioidensa avulla hänestä tuli kaupungin "viinien ja liköörien valvoja".


title: C More

text: C More on pohjoismainen maksu-tv-yhtiö, jonka emoyhtiö on ruotsalaisen mediayhtiö Bonnier AB:n tytäryhtiö Bonnier Broadcasting.


title: C More

text: Suomessa C More -kanavia hallinnoi MTV Oy ja muissa Pohjoismaissa C More Entertainment AB. Molemmat kuuluvat Bonnier AB -konserniin. Pohjoismaissa on yhteensä noin 1 000 000 tilaajaa. C More aloitti Pohjoismaissa aikoinaan ostamalla FilmNet-maksukanavat. Nykyisin Suomessa C Moren kanavat kuuluvat C More Play -kanavapakettiin. Suomessa antennilähetyksiä markkinoi DNA Welho, satelliittilähetyksiä Canal Digital ja kaapeliverkkolähetyksiä paikkakuntien eri kaapelioperaattorit. Heinäkuussa 2018 julkaistiin tieto, että Telia ostaa Bonnierilta Bonnier Broadcastingin, joka omistaa muun muassa MTV Oy:n, Mediahubin, C Moren ja ruotsalaisen TV4 AB:n. Kauppa vaatii toteutuakseen kilpailuviranomaisten hyväksynnän.


title: C More

text: Ranskalaisen Canal+:n omistaja Canal+ Group perusti Canal+ Television AB:n vuonna 1997. Vuonna 2003 pääomasijoitusyhtiöiden Baker Capitalin ja Nordic Capitalin yhdessä omistama Canal Group AB osti Canal+ Television AB:n koko osakekannan Vivendiltä. Kaupan yhteydessä Canal+ Television AB:n nimi muutettiin Canal+ Entertainmentiksi. Vuodesta 2005 C Moren on omistanut SBS Broadcasting Group. Heinäkuun 3. päivä 2007 "ProSiebenSat.1 Media AG" hankki SBS Broadcasting Groupin koko osakekannan. Kaupan seurauksena ProSiebenSat.1 yhdisti molemmat yritykset yhdeksi yleiseurooppalaiseksi mediakonserniksi. Kesäkuussa 2008 ilmoitettiin, että ProSiebenSat.1 myy Canal+ Entertainmentin ruotsalaiselle TV4 AB:lle, jonka omistaa Bonnier. Sama yhtiö omistaa myös MTV:n televisiokanavat, ja tämän seurauksena MTV Oy hallitsee Suomen C More-kanavia.


title: C More

text: Vuonna 2017 MTV julkisti Suomessa uuden C More -suoratoistopalvelun, johon myös kaikki MTV:n maksullinen sisältö siirtyi 15. helmikuuta 2017. Uudella suoratoistopalvelulla MTV pyrkii kilpailuun kansainvälisten Netflixin ja HBO:n kanssa. Poiketen kilpailijoista C Morella esitetään myös liveurheilua. Myös kaikki MTV:n maksukanavat muuttuivat C More -nimen alle. C More tuottaa suoratoistopalveluunsa kotimaisia alkuperäissarjoja, kuten "Aallonmurtaja", "Onnela" ja "Ratamo".


title: C More

text: C More -brändiin kuuluu 13 televisiokanavaa Suomessa. Niistä kuusi on elokuva- ja neljä urheilukanavia. 1. joulukuuta 2010 tehtiin uudistus, kun Suomessa lanseerattiin paikallinen urheilua sekä elokuvia esittävä Canal+ Urheilu sekä Englannin Valioliigaa esittävä Canal+ Premier HD. Uudistuksessa luovuttiin Canal+ Sport 1 -kanavasta. Kun vuonna 2013 Canal+ kanavat loppuivat, Suomessa urheilukanavat muuttuivat MTV Total Sportiksi ja muut kanavat MTV Total -kanaviksi. Vuonna 2017 kaikki MTV:n maksukanavat vaihtuivat C More -nimen alaisuuteen.


title: C More

text: C More sisältää neljä urheilukanavaa, joista yksi on HDTV-kanava. Lähetykset alkoivat vuonna 2004 (Sport Extra) ja 2006 (Sport 2, Sport 1, Sport HD). Lisäksi vuonna 2010 lanseerattiin CANAL+ Urheilu -kanava urheilun rinnakkaislähetyksille sekä CANAL+ Premier HD -kanava Englannin Valioliigan esittämistä varten. Vuonna 2012 perustettiin määräaikainen ympärivuorokautinen kanava jääkiekon MM-kisojen lähetyksiä varten.


title: C More

text: C More Sport 1 -kanavan sisältö koostuu pääasiassa jääkiekosta, talvilajeista ja yleisurheilusta.


title: C More

text: C More Sport 1 HD -esittää C More Sport 1:n ohjelmistoa simulcastina teräväpiirtomuodossa.


title: C More

text: C More Max -kanavan sisältö koostuu moottoriurheilusta, tosi-tv-sarjoista, auto-ohjelmista sekä komediasarjoista.


title: C More

text: C More Max HD -esittää C More Max:in ohjelmistoa simulcastina teräväpiirtomuodossa.


title: C More

text: C More Golf HD -kanava lähettää golfia.


title: C More

text: C More Sport 2 -tarjoaa katsojille vaihtoehdon päättää päällekkäisistä suorista lähetyksistä mieleisensä.


title: C More

text: C More Sport 2 HD -esittää C More Sport 2:n ohjelmistoa simulcastina teräväpiirtomuodossa.


title: C More

text: Kaapeliverkko


title: C More

text: Antenniverkko (DNA UHF)


title: C More

text: Antenniverkko (DNA VHF)


title: C More

text: Satelliitti


title: C More

text: Urheiluohjelmien oikeudet sovitaan Suomea varten erikseen. Suomen C Moren omistava MTV Oy neuvottelee urheiluoikeudet erillään muista Pohjoismaista. Suurin osa ohjelmista on myös katsottavissa MTV:n C More -suoratoistopalvelussa.


title: C More

text: Suomen lipulla varustetut sarjat ovat saatavilla Suomessa virallisesti. Suomessa näkymättömien sarjojen lähetyksiä näytetään kuitenkin yhteispohjoismaisella Sport HD -kanavalla.


title: C More

text: Kaikki Suomessa näkyvät urheilu-ohjelmistot siirtyivät C Morelta MTV Sport -kanaville vuonna 2013. MTV Sport -kanavat muuttuivat vuonna 2017 takaisin C More Sport -kanaviksi.


title: Lagrangen piste

text: Lagrangen pisteet ovat avaruudessa olevia kohtia, joissa kahden toisiaan kiertävän massapisteen vetovoimat sekä keskipakoisvoima kumoavat toisensa niin, että kolmas, pieni massa voi pysytellä niissä paikoillaan suhteessa kahteen muuhun kappaleeseen. Kahden kappaleen muodostamaan systeemiin liittyy viisi Lagrangen pistettä, joista käytetään merkintöjä L1, L2, L3, L4 ja L5.. Näistä L1 on kappaleiden välissä, L2 ja L3 niitä yhdistävän janan jatkeella molemmin puolin (L2 pienemmän ja L3 suuremman kappaleen takana), ja L4 ja L5 tämän suoran ulkopuolella siten, että kumpikin niistä muodostaa kappaleiden kanssa tasasivuisen kolmion.


title: Lagrangen piste

text: Lagrangen pisteet voidaan määrittää esimerkiksi Auringon ja jonkin planeetan tai myös planeetan ja sen kuun muodostamalle systeemille. Esimerkiksi Maan ja Kuun välissä on ns. libraatiopiste L1 ja Kuun takana L2. Tunnettuja ovat myös Auringon ja Jupiterin muodostaman systeemin Lagrangen pisteet L4 ja L5, joissa sijaitsevat troijalaiset asteroidit. Jos kappale sijaitsee lähellä Lagrangen pistettä, sen rata on niin sanottu hevosenkenkärata eli se huojuu Lagrangen pisteen yli.


title: Lagrangen piste

text: Lagrangen pisteet on nimetty ranskalaisen matemaatikon Joseph-Louis Lagrangen mukaan, joka keksi ne vuonna 1772 tutkiessaan kolmen kappaleen ongelmaa.


title: Lagrangen piste

text: Maalla ja Auringolla Lagrangen pisteitä on yhteensä viisi kappaletta: Maan ja Auringon muodostamalla suoralla kolme kappaletta (L1 Maan ja Auringon välissä ja L2 Maan takana, L3 Auringon takana lähellä Maan kiertorataa). Pistettä L1 on käytetty vuodesta 1995 Aurinkoa tarkkailevan SOHO-satelliitin kiertoradan keskipisteenä, ja se sijaitsee puolentoista miljoonan kilometrin päässä Maasta. Piste L2 sijaitsee siis Auringosta katsoen Maan takana ja on siten oivallinen paikka avaruusteleskoopille, koska kirkkaat valonlähteet Maa ja Aurinko ovat helposti peitettävissä, ja sinne NASA on suunnitellut sijoittavansa seuraavan suuren kaukoputkensa, "James Webb Space Telescopen" (JWST). L3-piste sijaitsee hieman Maapallon radan ulkopuolella, Maasta katsottuna Auringon takana. L4 ja L5 -pisteet sijaitsevat hieman Maapallon radan ulkopuolella, mutta 150 miljoonan kilometrin etäisyydellä. Maan, Auringon ja pisteen L4 tai L5 välinen kulma on aina 60 astetta. Toisin sanoen Maa, Aurinko ja L4 tai L5 muodostavat tasasivuisen kolmion. L4:n ja L5:n keskietäisyys Maasta siis vastaa Maan keskietäisyyttä Auringosta


title: Lagrangen piste

text: Näitä pisteitä käytetään satelliittien sijoituspaikkoina, sillä radankorjauksia ei juurikaan tarvitse tehdä, säästäen näin polttoainetta ja jättäen tilaa arvokkaammalle lastille, kuten tieteellisille instrumenteille.


title: Lagrangen piste

text:
Jos pienemmän kappaleen massa ("M") on huomattavasti pienempi kuin suuremman kappaleen massa ("M"), ovat Lagrangen pisteet L1 ja L2 suunnilleen yhtä kaukana pienemmästä kappaleesta sen molemmin puolin, kumpikin etäisyydellä
missä "R" on massojen "M" ja "M" välinen etäisyys.


title: Lagrangen piste

text: Esimerkiksi:


title: Lagrangen piste

text:
Lagrangen pisteiden laskenta perustuu Hamiltonin mekaniikkaan. Laskennassa käytetään Jacobin integraalia. Pisteet L1, L2 ja L3 ovat epävakaita, niin sanotut troijalaiset pisteet L4 ja L5 melko vakaita. Näiden ympärillä on melko kaukana vakaita ratoja. Jos satelliitti, luotain tai avaruusalus viedään pisteisin L1–L3, vaaditaan jatkuvia radankorjauksia, jotta
pystytään pysymään näissä pisteissä.


title: Veikko Hursti

text: Veikko Stefanus Hursti (25. marraskuuta 1924 Helsinki – 10. toukokuuta 2005 Helsinki) oli suomalainen kodittomien, alkoholistien ja huono-osaisten auttaja. Työstään yhteiskunnan vähäosaisten hyväksi hän sai sosiaalineuvoksen arvonimen.


title: Veikko Hursti

text: Hurstin äiti Elli (o.s. Heiskanen) oli harras uskovainen matematiikan opettaja ja isä Arvo metodistipappi. Lapsia oli seitsemän, viisi poikaa ja kaksi tyttöä. Veikko Hursti oli sisarusparven toiseksi nuorin. Veljistä Harras Hursti on oopperalaulaja. Hursti palveli jatkosodassa vapaaehtoisena, opiskeli kuvataiteita ja musiikkia. Hän toimi sotien jälkeen mainospiirtäjänä ja akrobaattina sirkuksessa.


title: Veikko Hursti

text: Hursti toimi myöhemmin elämässään yli 40 vuotta vähäosaisten auttajana.


title: Veikko Hursti

text: Raskaiden elämänkokemusten, oman alkoholismin ja siitä kummunneen uskonnollisen heräämisen kautta Hurstista tuli köyhien ja syrjäytyneiden ystävä. Hän valitsi avustustyön kohteiksi erityisesti rappioalkoholistit sekä muut päihderiippuvuudesta kärsivät ihmiset.


title: Veikko Hursti

text: Hän jakoi ruokaa, majoitti alkoholisteja kotiinsa sekä järjesti vähäosaisille Töölön kisahallissa joulujuhlia, joihin tuli vuosittain tuhansia ihmisiä nauttimaan ruumiin ja sielun ravintoa. Tästä hän sai useita tunnustuspalkintoja.


title: Veikko Hursti

text: Hursti järjesti myös itsenäisyyspäivisin Hakaniemessä ”köyhien linnanjuhlia”. Tasavallan presidentti Tarja Halonen vieraili ”köyhien linnanjuhlissa” muutamaan otteeseen. Hursti järjesti myös laajoja ruoka- ja vaatekeräyksiä köyhiä perheitä varten.


title: Veikko Hursti

text: Avustustyötä varten perustettiin Veikko ja Lahja Hurstin Laupeudentyö ry -niminen yhdistys vuonna 1983. Yhdistyksellä on kristillinen tausta.


title: Veikko Hursti

text: Vuonna 1986 presidentti Mauno Koivisto myönsi Veikko ja Lahja Hurstille Pro Benignitate Humana -mitalin inhimillisestä auliudesta sekä pitkäaikaisesta lähimmän auttamistyöstä. Vuonna 1993 hänet valittiin vuoden uusmaalaiseksi. Vuonna 1995 Hurstille myönnettiin kultainen Helsinki-mitali.


title: Veikko Hursti

text: Veikko Hursti sai sosiaalineuvoksen arvonimen vuonna 1999. Aleksis Kiven Seura myönsi Hurstille Eskon puumerkki -palkinnon 1993.


title: Veikko Hursti

text: Hursti kuoli vuonna 2005 sairauskohtaukseen kotonaan Helsingin Herttoniemessä. Hänet on haudattu Helsingin Hietaniemen hautausmaalle hautaan numero U12-02-0028.


title: Veikko Hursti

text: Veikko Hurstin työtä vähäosaisten auttajana jatkaa hänen poikansa Heikki Hursti, joka jatkoi myös vanhempiensa nimeä kantavan yhdistyksen toimintaa.


title: Kännykkätelevisio

text: Kännykkätelevisio on kolmannen sukupolven puhelin johon on joko sisäänrakennettu tai lisälaitteen avulla tehty mahdolliseksi ottaa vastaan ohjelmavirtaa/televisio-ohjelmia. Kännykkätelevisiotekniikoita on useita. Euroopan mobiilitelevisiostandardiksi on valittu DVB-H, joka on kehitetty varta vasten mobiililaitteiden tarpeet huomioon ottaen.


title: Kännykkätelevisio

text: Vuonna 2003 NEC kehitti ensimmäisen prototyypin matkapuhelimesta, jolla voidaan vastaanottaa maanpäällisiä digitaalitelevisiolähetyksiä. Toisen prototyypin kännykkätelevisiosta, jolla voidaan paitsi vastaanottaa televisiosignaalia, myös tallentaa sitä jopa puolen tunnin ajan, esitteli japanilainen Sanyo vuonna 2003; prototyypissä vastaanotettiin maanpäällistä digitelevisiosignaalia CDMA2000-verkossa.


title: Kännykkätelevisio

text: Ensimmäinen matkapuhelinmalli, jolla voitiin vastaanottaa analogista televisiosignaalia oli Toshiban toukokuun 2004 lopussa julkistama V401T-malli.


title: Kännykkätelevisio

text: Ensimmäinen IP Datacast –mobiilivastaanotin oli Nokia Streamer. Laite kiinnitettiin akun tapaan Nokian 7700-malliin. Nokia Streamer ei tullut lainkaan myyntiin vaan se jäi testilaitteeksi. Sitä kuitenkin testattiin mm. 20 käyttäjän voimin kesällä 2004 BMCO:n Friendly user -testissä. Myyntiin tuleva malli tulee olemaan Streamer SU-22 joka sijoitetaan Nokian 7710-älypuhelimeen.


title: DVB-H

text: DVB-H "(Digital Video Broadcasting - Handheld)" on digitaalisten televisiolähetysten standardi matkapuhelintyyppisiä päätelaitteita varten. Se on läheistä sukua muille digitaalisen televisiolähetyksen DVB-standardeille kuten DVB-T, DVB-C ja DVB-S mutta se toimii pienemmällä sähkönkulutuksella, nopeasti liikkuvassa ympäristössä (esimerkiksi 300 km/h liikkuvan junan kyydissä) ja se vie vähemmän radiokaistaa, koska kuvan tarkkuus on alhaisempi. DVB-H:n kuvan tarkkuus on 320x240 (vertaa DVB-T:n 720x576).


title: DVB-H

text: Nokia tukee voimakkaasti DVB-H-standardin käyttöä matkapuhelimissa. Yhdysvalloissa yleistymässä on kuitenkin toinen standardi (MediaFLO) ja myös DMB- ja MBMS-standardeilla on kannattajansa.


title: DVB-H

text:
DVB Technical Module hyväksyi DVB-H-standardin helmikuussa 2004. Tekniikalla tehtiin useita kokeiluja 2000-luvun aikana. Kun hollantilainen KPN ilmoitti lopettavansa lähetyksensä kesäkuussa 2011, oli Suomi ainoa maa jossa DVB-H-mobiili-tv-verkkoa edelleen ylläpidetään. Syyskuussa 2011 valtioneuvosto antoi Digitalle luvan luopua DVB-H-lähetyksistä.
Digita sulki DVB-H-mobiili-tv-verkon kokonaan 5.3.2012.


title: DVB-H

text: DVB-H (ETSI standardi EN 302 304) on suunniteltu DVB-T-standardin pohjalta. DVB-H:n perusteet luotiin vuoden 2000 alussa, kun joukko asiasta kiinnostuneita alkoi pohtia, olisiko DVB-T-standardissa jotain muutettavaa, kun otetaan huomioon uusien sovellusten lisääntyminen. DVB-T-standardia pidettiin erinomaisena suorituskyvyltään ja se vastasi kaupallisiin tarpeisiin mutta ei kuitenkaan tukenut täysin pienten patterikäyttöisten laitteiden mahdollisia verkkotarpeita.


title: DVB-H

text: DVB-H-standardissa on määritelty käytettäväksi aikaviipalointitekniikkaa (time-slicing). Aikaviipalointitekniikkaa käyttävä vastaanotin ei ole aktiivinen silloin kun se ei ota vastaan ohjelmavirtaa ja voi säästää jopa 90 prosenttia tehoa verrattuna laitteisiin, jotka ottavat vastaan jatkuvaa lähetysvirtaa. DVB-H-standardin käyttämän IP Datacastin avulla voidaan toteuttaa mm. Internet-tyyppiset sovellukset päätelaitteissa.


title: DVB-H

text: Liikkuvan päätelaitteen vastaanottoa parantaa myös 4K-toimintamuodon käyttäminen. 4K:ssa käytettyjen ortogonaalisten aktiivisten kantoaaltojen määrä on 3409 ja se sietää paremmin Doppler-ilmiön aiheuttamia häiriöitä kuin DVB-T:ssä yleisesti käytetty 8K.


title: DVB-H

text: DVB-H-standardi mahdollistaa myös paluukanavan käytön tarvittaessa. Paluukanava voidaan tarvittaessa toteuttaa jo olemassa olevien matkaviestinjärjestelmien kuten GSM:n tai UMTS:n kautta tai omana erillisenä järjestelmänään.


title: DVB-H

text: TV-kuvan pakkaamiseen käytetään MPEG-4-koodekkia H.264 ja äänitiedostojen kompressoinnissa AMR-WB:tä.


title: DVB-H

text: Suomessa käytetään H.264-standardin MPEG-4-formaattia videolle ja EAAC-formaattia äänelle.


title: DVB-H

text: Päivitysnopeuden ollessa 15 kuvaa/s, kaistan tarve on 200 kbit/s kun taas 15 kuvaa/s resoluutiolla 640x480 olisi kaistan tarve jo noin 800 kbit/s.


title: DVB-H

text: DVB-H käyttää broadcast-verkkoa, joka tarkoittaa sitä, että kaikkiin vastaanottimiin lähetetään yhdestä tai useammasta lähteestä täysin samaa signaalia. Radiotaajuuksilla riittää kaistaa niin monelle vastaanottajalle kuin solun peittoalueella vain on. Tämä on ratkaiseva ero matkapuhelinverkkojen GPRS- ja UMTS-tiedonsiirtoon, jossa jokainen päätelaite kuluttaa lähetyksen verran kaistaa päästä päähän.


title: DVB-H

text: DVB-H perustuu suurelta osin DVB-T-standardiin, mutta kuitenkin sisältää neljä olennaista peruseroa:


title: DVB-H

text: DVB-H-tekniikka tukee myös siirtymistä verkkojen välillä, joten katselun pitäisi onnistua pitkänmatkan linja-autossa.


title: DVB-H

text: Ensimmäisten päätelaitteiden joukossa on Nokia 7700 (ei julkistettu kaupallisena) ja Nokia 7710, joihin DVB-H-viritin (Streamer SU-6/SU-22) liitetään erikseen takakannen paikalle; tosin Streamer ei ollut kaupallinen tuote. Myöhemmin julkistetuissa Nseries-tuotteissa Nokia N92 ja Nokia N77 on jo integroitu viritin. Nämä olivat ainoat Suomessa vuoden 2007 lopussa saatavilla olevat DVB-H:ta tukevat laitteet. Syyskuussa 2008 julkaistu Nokia N96 sisältää myös integroidun virittimen. Dongle (Nokia SU-33W)lisälaitteen avulla myös N73, E75, N79 ja N85 ovat DVB-H vastaanottimia.


title: DVB-H

text: Lisäksi ainakin Hollannissa on Samsungin ja LG:n matkapuhelimet, Italiassa on käytössä mm. Garminin navigaattori sekä Itävallassa ZTE:n matkapuhelin ja tietokoneeseen mokkula.


title: DVB-H

text: Lisäksi Sony-Ericsson sekä Siemens ovat ilmoittaneet omien DVB-H laitteidensa suunnittelun olevan käynnissä.


title: DVB-H

text:
Suomessa otettiin ensimmäinen DVB-H-verkko käyttöön 1. joulukuuta 2006 Helsingissä, Oulussa ja Turussa. Vuonna 2008 verkko rakennettiin jo ulottumaan 40 %:n väestöpeittoon eli yli kaksi miljoonaa suomalaista asuu verkon näkyvyysalueella.
Vähäisen laitemäärän ja käytön vuoksi tekniikasta kuitenkin vähitellen luovuttiin, Suomessa yhtenä viimeisistä. Syyskuussa 2011 valtioneuvosto antoi Digitalle luvan luopua DVB-H-lähetyksistä. Digita sulki DVB-H-mobiili-tv-verkon kokonaan 5.3.2012. Kanavanippu on kuitenkin tarkoitus pitää tulevaisuudessakin mm. mobiilikäytössä DVB-T2Lite-tekniikalla.


title: DVB-H

text: Verkossa välitettiin seuraavat kanavat:


title: DVB-H

text: Peittoalueesta ja sisällöistä saa lisätietoja mm. www.mobiilitv.fi sivustolta.


title: DVB-H

text: Mobiilitelevision leviämisen estivät tiettyjen tekijänoikeusjärjestöjen vaatimukset siitä, että samaan aikaan television kautta matkapuhelimiin lähetettävistä ohjelmista pitäisi maksaa toinen maksu.


title: Foolihappo

text: Foolihappo (B9-vitamiini) on muun muassa ihmisen punasolumuodostukselle välttämätön, B-vitamiineihin lukeutuva aine (tai aineryhmä, jolloin mukaan luetaan myös samoin vaikuttavat lähisukuiset aineet). Foolihapon suoloja, folaatteja, on ravinnossa. Niiden määrä vähenee ravintoa kuumennettaessa. Folaatin runsas saanti ruoasta on turvallista. Foolihappo on vitamiinin synteettinen muoto, jota on täydennetyissä elintarvikkeissa ja ravintovalmisteissa. Foolihappo toimii homokysteiinin antagonistina (vastavaikuttajana).


title: Foolihappo

text: Folaatti on yhteinen nimi kaikille ruoassa oleville yhdisteille, joilla on foolihapon biologinen aktiivisuus. Foolihappo on vitamiinin synteettinen muoto, jota on täydennetyissä elintarvikkeissa ja ravintovalmisteissa. Valtion ravitsemusneuvottelukunnan suositusten mukaan folaattia tulisi saada 300 µg/vrk ja raskaana olevien tai imettävien naisten 500 µg/vrk.


title: Foolihappo

text: Ravitsemussuositukset suosittelevat lisäämään täysjyväviljavalmisteita, tuoreita kasviksia, hedelmiä ja marjoja riittävän folaatin saannin varmistamiseksi.


title: Foolihappo

text: Suomessa folaattien saanti ruokavaliosta on normaalisti niukkaa, mutta riittävää, eikä lisälle yleensä ole tarvetta. Suomalaiset naiset saavat folaattia keskimäärin 234 µg/vrk ja miehet 270 µg/vrk. Merkittävä osa väestöstä saakin vähemmän kuin keskimääräinen tarve olisi, joskin ravintoainevalmisteita syövillä tilanne on jonkin verran parempi. Suomalaisten saavat folaatin pääosin viljavalmisteista (erityisesti täysjyväviljasta) sekä kasviksista, hedelmistä ja marjoista. Ravinnossa keskeisiä lähteitä ovat vihreät vihannekset, paprika, leseet, naudan maksa ja munankeltuainen. Vihreistä vihanneksista erityisesti parsa on hyvä foolihapon lähde.


title: Foolihappo

text: Ylisuurista määristä foolihappoa saattaa jatkuvassa käytössä aiheutua muun muassa heikotusta ja pahoinvointia. Valtion ravitsemusneuvottelukunta on määritellyt ravintoainevalmisteena tai täydennyksen muodossa saatavan foolihapon suurimmaksi hyväksyttäväksi päiväsaanniksi 1 mg/vrk (ravinnosta saatavalle folaatille rajaa ei ole määritelty).


title: Foolihappo

text: Tarve saattaa kasvaa sairauksien aikana, toipilaana, raskauden ja imetyksen aikana tai kovassa fyysisessä rasituksessa. Lisäksi yksipuolinen ravinto, epäsäännölliset elämäntavat, dieetti- ja laihdutuskuurit lisäävät täydennystarvetta.


title: Foolihappo

text: Foolihappo toimii kiinteässä yhteistyössä B-vitamiinin kanssa. C-vitamiinin, raudan tai sinkin puutos saattavat heikentää foolihapon hyväksikäyttöä elimistössä.


title: Foolihappo

text: Yhtenä kiistan aiheena on foolihapon merkitys sydän- ja verisuonitautien ehkäisyssä ja hoidossa. Tutkimustulokset ovat olleet ristiriitaisia, mutta uusimmissa meta-analyyseissa näyttäisi foolihapon kannatus olevan voitolla. Niiden mukaan foolihappolisä näyttäisi edistävän valtimoiden sisäseinämän endoteelin toimintaa, mikä vähentäisi valtimonkovettumataudin ja aivohalvauksen riskiä. Lancetissa julkaistun 8 tutkimusta käsittäneen meta-analyysin mukaan foolihappolisä vähensi aivohalvauksen riskiä ylipäätään 18 % ja noin 25 % alaryhmässä, joka oli ottanut foolihappoa ravintolisänä yli kolme vuotta tai asui alueilla, joissa foolihappoa lisättiin elintarvikkeisiin. Tässä alaryhmässä veren homokysteiinin pitoisuus väheni 20 % tai enemmän ja se korreloi aivohalvausten vähenemiseen.


title: Foolihappo

text: Foolihappolisän syöntiä suositellaan naisille, jotka suunnittelevat raskautta, koska sen on havaittu vähentävän raskauden aikaisia komplikaatioita. Lisää suositellaan otettavaksi 0,4 mg viimeistään kolme kuukautta ennen suunnitellun raskauden alkamista.


title: Foolihappo

text: Foolihapon puutos on suurin yksittäinen synnynnäisen spina bifida -epämuodostuman aiheuttaja. Keskimäärin nuorten naisten kannattaa siis lisätä folaattien saantia ravinnosta tai ottaa niitä ravintolisänä.


title: Foolihappo

text: Foolihapon saantisuositus Yhdysvalloissa ja Kanadassa on 400 µg päivässä, ja näissä maissa foolihappoa on lisätty jauhoihin vuodesta 1996. Sinä aikana on hermostoputken sulkeutumishäiriöihin liittyvien sikiövaurioiden (spina bifida ja anenkefalia) määrä vähentynyt merkittävästi. Foolihappoa on alettu lisätä jauhoihin myös Chilessä ja leipään Unkarissa, joka on EU:ssa ainoa maa, jossa foolihappoa lisätään elintarvikkeisiin.


title: Foolihappo

text:
Pitkäaikainen foolihapon saannin vaje (alle FDA-suosituksen 0,4 mg/päivä) voi lisätä paksusuolensyövän, rinta-, munasarja-, kohdunkaulan-, haima-, aivo-, keuhko- ja eturauhassyöpien riskiä.
Eräiden muiden tutkimusten mukaan lisäravinteena saatu liiallinen synteettinen foolihappo voisi lisätä syöpien, etenkin eturauhassyövän riskiä.
Tutkimuskatsauksessa (2017) ei kuitenkaan löytynyt yhteyttä foolihappolisien ja syöpäriskin väliltä.


title: Foolihappo

text: Vaikka foolihappo ja B12-vitamiini yhdessä vähentävät homokysteiinia, väheneminen ei vuonna 2014 julkaistun hollantilaisen tutkimuksen mukaan estä muistin heikkenemistä. Erään norjalaistutkimuksen mukaan ne foolihappo ja B12 yhdessä ravintolisästä saatuna näyttäisivät lisäävän syöpää vaikka pelkkä foolihappo ei sitä tehnyt.


title: Arthur Honegger

text: Arthur Honegger (10. maaliskuuta 1892 – 27. marraskuuta 1955) oli ranskalais-sveitsiläinen taidemusiikin säveltäjä. Hän kuului säveltäjäryhmään Les Six. Honeggerin tunnetuin teos on orkesterille sävelletty veturi-impressio "Pacific 231".


title: Arthur Honegger

text: Oscar-Arthur Honegger syntyi Le Havressa, Ranskassa vuonna 1892. Hän opiskeli vähän aikaa Zürichin konservatoriossa ja palasi sitten Pariisiin, jossa hän opiskeli viulunsoittoa ja sävellystä Charles Widorin ja Vincent d'Indyn johdolla. Hänen opiskelutovereihinsa kuuluivat muun muassa Darius Milhaud ja Jacques Ibert.


title: Arthur Honegger

text: Vaikka Honeggerin juuret ovat Sveitsissä ja hän pysyi Sveitsin kansalaisena koko elämänsä ajan, hän asui suuren osan elämästään Pariisissa. Vuonna 1918 hän lopetti opintonsa ja kirjoitti ensimmäisen täysipainoisen teoksensa, baletin "Le dit des jeux du monde", jonka esitys aiheutti skandaalin ja toi säveltäjälle kuuluisuutta. Säveltäjänä hän oli hyvin tuottelias ja monipuolinen: hän kirjoitti musiikkia teattereihin, radiolle, elokuviin ja konserttisaleihin, baletteja, kuoroteoksia, kamarimusiikkia, konserttoja, oopperoita, oratorioita ja sinfonioita. Hänen tuotantonsa käsittää noin kaksisataa teosta. Niistä tunnetuin on orkesteriteos "Pacific 231", joka matkii höyryveturin ääntä; luku 231 ei liity veturin numeroon vaan sen akseleiden lukumäärään. Toinen menestysteos oli "Jeanne d'Arc au bûcher" (Jeanne d'Arc polttoroviolla, 1935).


title: Arthur Honegger

text: Honegger kuului säveltäjäryhmään Les Six. Muiden ryhmän jäsenten tavoin hän teki yhteistyötä ja sai vaikutteita sellaisilta taiteilijoilta kuin Igor Stravinsky, Paul Claudel, Jean Cocteau, Max Jacob, Pablo Picasso ja Erik Satie. Honeggerin musiikki ei ole yhtä leikkisää ja yksinkertaista kuin muiden ryhmän jäsenten. Hän ei myöskään asettunut vastustamaan Richard Wagnerin ja Richard Straussin romantiikkaa kuten muut.


title: Arthur Honegger

text: Maailmansotien välisenä aikana Honegger oli erittäin tuottelias ja sävelsi muun muassa yhdeksän balettia ja kolme oopperaa. Sodan ja natsihallinnon vuoksi hän jäi Pariisiin, mutta oli jatkuvassa yhteydessä sveitsiläisiin sukulaisiinsa ja tuttaviinsa. Arthur Honegger kuoli 27. päivänä marraskuuta vuonna 1955. Hänet on haudattu Cimetière Saint-Vincentiin Montmartrelle, Pariisiin. Hänen kuvansa on Sveitsin 20 frangin setelissä.


title: Challenger

text: Challenger (NASAn avaruussukkuloiden ("orbital vehicle") luokituksessa OV-099) oli yhdysvaltalainen avaruussukkula, joka tuhoutui laukaisunsa jälkeen 28. tammikuuta 1986.


title: Challenger

text: "Challenger" oli avaruussukkula "Columbian" jälkeen toinen kiertoradalle laukaistu avaruussukkula. "Challengerin" ensilento oli 4. huhtikuuta 1983, ja se tuhoutui kymmenennellä lennollaan (STS-51-L) 28. tammikuuta 1986.


title: Challenger

text: Avaruussukkulan onnettomuuden syyksi paljastui asetetun onnettomuustutkintalautakunnan tutkimuksissa apuraketin o-rengastiivisteen pettäminen. Laukaisua edeltäneen yön pakkasesta johtuen tiiviste oli menettänyt kimmoisuuttaan ja raketin polttoaine pääsi virtaamaan tiivisteen välistä aiheuttaen onnettomuuden.


title: Challenger

text: "Columbia" oli toinen kahdesta lennolla tuhoutuneesta avaruussukkulasta. Onnettomuuden jälkeen kerätyt "Challengerin" osat on siirretty Cape Canaveraliin käytöstä poistettuihin ohjussiiloihin. Ajoittain "Challengerin" osia huuhtoutuu Floridan rannikolle, mistä ne siirretään ohjussiiloihin.


title: Challenger

text: "Challenger" rakennettiin testialustana käytetyn STA-099:n rungolle kun havaittiin että se oli halvempaa kuin muuntaa avaruussukkula Enterprise (OV-101) lentokelpoiseksi. Alun perin "Challengeria" ei tarkoitettu laukaistavaksi avaruuteen.


title: Challenger

text: "Challenger" lensi onnettomuuslento mukaan lukien kymmenen sukkulalentoa, vietti avaruudessa, kiersi maapallon ja lensi yhteensä .


title: Challenger

text: "Challengerin" viimeisellä lennolla oli mukana opettaja Christa McAuliffe, josta piti tulla ensimmäinen siviili avaruudessa.


title: Kuokkala

text: Kuokkala voi tarkoittaa ainakin seuraavia:


title: Iso hautavajoama

text: Iso hautavajoama on laaja vajoamakokonaisuus, joka levittäytyy Mosambikista Afrikasta Lähi-itään. Ison hautavajoaman laaksot ovat yhteydessä toisiinsa, mutta geologisesti kaikki ne eivät ole samaa vajoamaa.


title: Iso hautavajoama

text: Vajoamien leveys on noin 30–100 kilometriä, syvyyden ollessa muutamasta sadasta metristä useisiin tuhansiin metreihin. Etelä-pohjoissuunnassa alue kattaa 6 000 kilometriä.


title: Iso hautavajoama

text: Vajoamasysteemin pohjoisin osa on Jordanin hautavajoama. Se ulottuu Golanin kukkuloilta Israelin, Libanonin ja Syyrian rajaseuduilla Kuolleenmeren kautta Akabanlahteen Punaisenmeren pohjoispäähän. Punainenmeri kuuluu Punaisenmeren hautavajoamaan. Se syntyi kun Arabian niemimaa ja Afrikka erkaantuivat miljoonia vuosia sitten ja Intian valtameren vedet täyttivät laakson. Afrikan ja Arabian laatat irtautuivat toisistaan noin 35 miljoonaa vuotta sitten. Punaisenmeren ja Adeninlahden pohjassa sijaitsevat näiden laattojen reunavyöhykkeet.


title: Iso hautavajoama

text: Maapallon järvistä syvimmällä sijaitseva Kuollutmeri Israelin ja Jordanian rajalla sijaitsee aktiivisessa Kuolleenmeren transformisiirroksessa. Punaisenmeren Akabanlahdessa on syvänteitä, joissa veden lämpötila nousee jopa 50 °C asteeseen maankuoren ohuuden takia.


title: Iso hautavajoama

text: Hautavajoamakokonaisuuden Afrikan-puoleista osaa kutsutaan Itä-Afrikan hautavajoamaksi. Se alkaa Afrikan sarvesta ja jakautuu Ugandan ympärille kahdeksi haaraksi, itäiseksi haaraksi, jonka osista käytetään nimityksiä Kenya Rift ja Gregory Rift, ja läntiseksi haaraksi, Lake Albert Rift eli Albertine Rift.. Läntisen haaran varrella ovat Virunga- ja Ruwenzorivuoret sekä monet Afrikan suurista järvistä, jotka syntyivät syvien repeämälaaksojen täyttyessä vedellä. Itä-Afrikan hautavajoamassa on useita tulivuoria, kuten Kilimanjaro.


title: Iso hautavajoama

text: Itä-Afrikan hautavajoama on syntynyt noin 15 miljoonaa vuotta sitten. Repeämä avautuu noin kahden sentin vuosivauhdilla. Hautavajoaman liikehdinnän arvellaan johtavan miljoonien vuosien kuluessa siihen, että Etiopian itäreuna repeää irti Afrikan mantereesta ja muodostaa saaren.


title: Iso hautavajoama

text: Itä-Afrikan hautavajoamasta on löydetty paljon ihmisen evoluutioon liittyviä fossiileja. Erityisen merkittävä kaivauskohde on 50 kilometrin mittainen Olduvain rotko Tansaniassa.


title: Arthur C. Clarke

text: Sir Arthur Charles Clarke (16. joulukuuta 1917 Minehead, Somerset – 19. maaliskuuta 2008 Colombo, Sri Lanka) oli brittiläissyntyinen kirjailija, keksijä ja tieteen yleistajuistaja. Hän on 1900-luvun tieteiskirjallisuuden tunnetuimpia nimiä. Hänet on nimetty yhdeksi tieteiskirjallisuuden Grand Mastereista.


title: Arthur C. Clarke

text: Toisen maailmansodan aikana Clarke toimi tutkateknikkona Britannian ilmavoimissa. Samoihin aikoihin hän alkoi julkaista tieteiskirjallisuutta.


title: Arthur C. Clarke

text: Vuonna 1948 Clarke valmistui King's College Londonista suorittaen loppututkinnon(BSc) matematiikasta ja fysiikasta. Valmistumisensa jälkeen hän jatkoi kirjallista uraansa julkaisten avaruudessa matkustamiseen liittyviä artikkeleita ja kirjoja työskennellessään Science Abstractsilla apulaismuokkaajana.


title: Arthur C. Clarke

text: Clarke asui elämänsä viimeiset 50 vuotta Sri Lankassa. Hän onnistui välttämään vuoden 2004 suuren tsunamin. Clarke kuoli sairaalassa Sri Lankassa 19. maaliskuuta 2008. Ennen kuolemaansa hän oli joutunut useampaan kertaan sairaalahoitoon hengitysvaikeuksien vuoksi. Clarke oli selvinnyt poliosta vuonna 1962, joka aiheutti polionjälkeisen oireyhtymän lopulta johtaen hänen kuolemaansa.


title: Arthur C. Clarke

text:
Clarken mukaan on nimetty asteroidi, 4923 Clarke, kuten myös hirmuliskolaji, "Serendipaceratops arthurcclarkei", joka löydettiin ensimmäisenä Inverlochista, Australiasta. Clarken mukaan on nimetty myös Sir Arthur Clarke Award avaruustutkimuksen edistämisestä.
Clarke kirjoitti 1950-luvulta lähtien useita kymmeniä tieteiskirjoja ja tuli tunnetuksi vakavan, luonnontieteisiin nojaavan sci-fin edustajana. Hänellä on myös joitain lennokkaampia teoksia kuten "Kadonnut menneisyys", ja myös kuuluisa "2001 Avaruusseikkailu" sisältää varsin fantasianomaisia piirteitä. Monissa kirjoissaan Clarke käytti paljon teknisten ja tieteellisten ideoiden esittelemisen lisäksi myös henkilödraamaa. Yhteiskunnallisia aiheita Clarkella on kirjoissaan hieman vähemmän, mutta hän on teoksissaan käsitellyt esimerkiksi erilaisia poliittisia järjestelmiä ja uskonnon asemaa yhteiskunnassa. Clarken kirjoissaan esittämiä näkyjä ovat esimerkiksi maasta avaruuteen ulottuvat hissitornit, suora kansanvalta informaatioverkkojen kautta ja edustuksellisen presidentin valitseminen arvalla kaikkien kansalaisten joukosta.


title: Arthur C. Clarke

text: Clarken kuuluisin kirja on "2001 Avaruusseikkailu", jonka hän kirjoitti laatiessaan käsikirjoitusta . Elokuvan ohjasi Stanley Kubrick. Kirjassa matkustetaan Saturnukseen ja elokuvassa Jupiteriin, koska jälkimmäinen planeetta oli visuaalisesti helpompi toteuttaa elokuvaa tehtäessä. "2001:n" jatko-osissa "2010" (kirjan elokuvaversio vuodelta 1984) ja "2061" menneisiin tapahtumiin viitataan kuitenkin siten, että myös "2001:n" lento suuntautui Jupiteriin.


title: Arthur C. Clarke

text: Clarke on voittanut Hugo-, Nebula-, Locus- ja BSFA-palkinnot teoksella "Uhka avaruudesta".


title: Arthur C. Clarke

text: Clarkea on pidetty yhtenä "kolmesta suuresta" Isaac Asimovin ja Robert Heinleinin rinnalla.


title: Arthur C. Clarke

text: Clarke oli ensimmäisiä, jotka esittivät tietoliikennesatelliittien perusajatuksen. Tämän hän teki toisen maailmansodan jälkeen, työskenneltyään sodan ajan Britannian tutkavalvonnassa. Clarke esitti, että kolme sopivaan kohtaan kiertoradalle sijoitettua satelliittia riittää maailmanlaajuiseen viestintään. Artikkelissaan "Wireless World" -lehdessä vuonna 1945. Clarke osoitti miten 3 satelliitilla joiden kiertoaika olisi sama kuin maapallon (24 h) saataisiin katettua suuri osa Maan pinnasta pysyvällä yhteydellä. Vaikka Clarke ei ollut ensimmäinen geostationaarisen radan esittäjä, hän oli ensimmäinen joka osoitti sen käytännöllisen merkityksen. Vasta vuonna 1963 satelliittitekniikka oli kehittynyt niin pitkälle että riittävän tehokas satelliitti kyettiin laukaisemaan vaadittavalle 35 786 kilometrin korkeudelle merenpinnasta. Ensimmäinen geostationaarinen satelliitti Syncom-2 kiersi vielä päiväntasaajan suhteen viistolla radalla joten se liikkui vuorokauden aikana leveysasteen suhteen.


title: Arthur C. Clarke

text: Clarke tunnettiin internet-pohjaisen SETI@home-sovelluksen vankkana tukijana ja vaikuttajana. SETI@home-yhteisö etsii Maan ulkopuolista elämää kuuntelemalla avaruuden kohinaa radioteleskoopein.


title: Arthur C. Clarke

text: Clarke on toiminut British Interplanetary Societyn puheenjohtajana.


title: Arthur C. Clarke

text: "Clarken kolme lakia" ovat (esseestä "Hazards of Prophecy: The Failure of Imagination", 1962):


title: Germaine Tailleferre

text: Germaine Tailleferre (19. huhtikuuta 1892 – 7. marraskuuta 1983) oli ranskalainen säveltäjä ja säveltäjäryhmän Les Six ainoa naispuolinen jäsen. Germaine Tailleferre (oik. Germaine Taillefesse) syntyi Parc Saint-Maurissa, Ranskassa vuonna 1892. Hän vaihtoi sukunimensä Tailleferreksi jo nuorena loukatakseen isäänsä, joka oli kieltäytynyt tukemasta tyttären musiikkiopintoja. Hän opetteli pianonsoittoa kotona äitinsä johdolla ja sävelsi itsekseen lyhyitä kappaleita, kunnes pääsi opiskelemaan Pariisin konservatorioon. Siellä hän tapasi muun muassa Darius Milhaud'n, Georges Auricin ja Arthur Honeggerin.


title: Germaine Tailleferre

text: Tailleferre menestyi opinnoissaan ja tutustui pian Montmartren ja Montparnassen taiteellisiin piireihin. Ryhmä Les Six muodostui puolivahingossa eikä pysynyt koossa kauan. Hänen musiikillisina esikuvinaan ja tukijoinaan olivat muun muassa Claude Debussy, Igor Stravinski, Erik Satie ja erityisesti Maurice Ravel, jonka luona hän vietti paljon aikaa. Vuonna 1925 Tailleferre meni naimisiin amerikkalaisen Ralph Bartonin kanssa ja muutti Yhdysvaltoihin. Hän palasi Ranskaan aviomiehensä kanssa vasta vuonna 1927 ja erosi vähän myöhemmin.


title: Germaine Tailleferre

text: 1920- ja 1930-luvuilla Tailleferre sävelsi piano- ja elokuvamusiikkia. Toisen maailmansodan puhjettua hän pakeni Espanjan läpi Portugaliin ja sieltä laivalla Pennsylvaniaan, Yhdysvaltoihin. Sodan jälkeen hän palasi taas Ranskaan ja sävelsi paljon orkesteri- ja kamarimusiikkia sekä muita teoksia, muun muassa neljä balettia sekä neljä täyspitkää ja useita lyhyempiä oopperoita. Suurin osa musiikista julkaistiin vasta taiteilijan kuoleman jälkeen. 1960-luvulla Tailleferre sävelsi paljon elokuvamusiikkia ja ryhtyi vuonna 1976 säestäjäksi lasten musiikkiluokalle. Hän jatkoi säveltämistä aina kuolemaansa, 7. marraskuuta vuonna 1983 asti.


title: 4923 Clarke

text: 4923 Clarke on asteroidivyöhykkeen asteroidi, joka on nimetty Arthur C. Clarken mukaan. Clarke ilmaisi kerran vitsaillen tyytymättömyytensä siihen, ettei asteroidi 2001:tä nimetty hänen mukaansa (tämä kunnia meni Albert Einsteinille). 4923 Clarken löysi Schelte J. Bus, 2. maaliskuuta 1981. Ennen nimeämistään asteroidi tunnettiin tunnuksella 1981 EO27.


title: 2001 Einstein

text: 2001 Einstein on Marsin ja Jupiterin välisen päävyöhykkeen sisäreunalla kiertävä asteroidi, jonka löysi Paul Wild 5. maaliskuuta 1973. Asteroidi on nimetty fyysikko Albert Einsteinin mukaan. Ennen nimeämistään asteroidi tunnettiin tunnuksella 1973 EB. Koska tämän asteroidin absoluuttinen magnitudi (H) on 12,85, sen läpimitta on todennäköisesti 7–15 kilometriä. Einstein on X-tyypin asteroidi.


title: 2001 Einstein

text: Kirjailija Arthur C. Clarke puolivakavissaan esitti romaaninsa "3001: Viimeinen avaruusseikkailu" jälkikirjoituksessa, että asteroidi 2001 olisi tullut nimetä hänen mukaansa, ja oli hieman suutahtanut että Einstein ohitti hänet.


title: Sormuksen sota

text: Sormuksen sota () on kuvitteellinen sota J. R. R. Tolkienin fantasiakirjassa "Taru sormusten herrasta".


title: Sormuksen sota

text: Sodan sanotaan alkaneen vuonna 3018 Kolmatta Aikaa, kun Musta Ruhtinas Sauron lähetti sormusaaveet Kontuun saadakseen Suurimman Sormuksen hobitti Frodo Reppulilta. Sormusaaveet kuitenkin epäonnistuivat ja Rivendellissä muodostettiin Sormuksen Saattue, joka suojelisi Frodoa Sauronin palvelijoilta hänen matkallaan tuhoamaan Valtasormusta.


title: Sormuksen sota

text: Suurimmaksi osaksi Sormuksen sodan taisteluissa Gondorin ja Rohanin ihmiset taistelivat Mordorin joukkoja vastaan. Sodassa oli myös kolmas osapuoli, petturivelho Saruman ja hänen linnoituksensa Rautapihan joukot. Lisäksi taisteluihin osallistuivat muun muassa Laakson ihmiset, beorningit, metsänihmiset, metsäläiset, Ereborin kääpiöt, Synkmetsän ja Lothlórienin haltiat, Fangornin entit ja Sumuvuorten kotkat. Sauron yritti murskata Keski-Maan Vapaat Kansat ja peittää maat pimeyteen. Hän myös yritti saada Suurimman Sormuksen itselleen.


title: Sormuksen sota

text: Saruman kukistui maaliskuun alkupuolella, kun hänen "uruk-haista", örkeistä ja mustainmaalaisista koostunut armeijansa hyökkäsi Sarumanin asumuksesta Rautapihasta Rohaniin ja löikin ensiksi rohanilaiset Rautkymin kahlaamoilla, mutta hänen armeijansa tuhottiin Rohanin kuninkaan Théodenin, Gandalfin ja Isildurin perillisen Aragornin johdolla Ämyrilinnan taistelussa samaan aikaan, kun entit marssivat Rautapihaan tuhoten siellä olevat Sarumanin palvelijat ja vangitsivat Sarumanin torniinsa.


title: Sormuksen sota

text: Sarumanin kukistuessa oli Sauron hyökännyt maastaan Mordorista satojentuhansien örkkien ja lukuisten peikkojen voimin naapurimaahan Gondoriin, missä hänen korkeimman palvelijansa Angmarin Noitakuninkaan johdolla Mordorin armeija valloittanut Gondorin etualalla olevan Ithilienin ja sen jälkeen Anduinjoen varrella olevan strategisesti tärkeän Osgiliathin rauniokaupungin. Tämän jälkeen he hyökkäsivät maan pääkaupungin Minas Tirithin edustalla sijaitseville tasangoille, missä Gondorin käskynhaltijan Denethorin poika haavoittui vakavasti, mikä saattoi käskyhaltijan hulluuden partaalle (tämä myöhemmin Minas Tirithissä poltti itsensä epätoivoissaan elävältä). Tämän jälkeen Mordor liittolaistensa Haradin ja Rhunin avuin piiritti Minas Tirithin ja aikoi vallata sen, mutta Théodenin johtama "rohirrim" ja Aragornin johtamat Pohjoisen Samoojat tulivat apuun, ja lähes koko Sauronin armeija lyötiin Pelennorin kenttien taistelussa, joka oli Sormuksen sodan suurin taistelu.


title: Sormuksen sota

text: Sormuksen sodan lopussa Sormus tuhoutui ja Sauron lyötiin ikiajoiksi. Taistelut Keski-Maassa kuitenkin jatkuivat ja Sormuksen Sodan katsotaan loppuneen vasta Sarumanin ja Gríma Kärmekielen kuoltua Virranvarren taistelun jälkeen.


title: Sormuksen sota

text: Sormuksen sodassa taisteltiin ympäri Keski-Maata. Suurin osa taisteluista käytiin vuonna 3019 Kolmatta Aikaa. Jopa tuhansia ihmisiä, haltioita, kääpiöitä ja örkkejä kaatui, mutta vapaat kansat saivat voiton ja Mordor sekä Rautapiha kukistettiin. Sormuksen sota päätti Auringon Kolmannen Ajan ja Neljäs Aika alkoi.


title: Sormuksen sota

text: Merkittävimpiä Sormuksen Sodan taisteluita olivat Rautkymin kahlaamoiden taistelut, Ämyrilinnan taistelu, Laakson taistelu, Pelennorin kenttien taistelu, Mustan portin taistelu ja Virranvarren taistelu.


title: Sormuksen sota

text: Synkmetsän taistelu oli merkittävä taistelujen sarja Sormuksen sodassa. Dol Guldurin örkit yrittivät valloittaa Synkmetsän ja kukistaa siellä asuvat haltiat, mutta heidät lyötiin. Sauronin tärkein tavoite oli hyökätä Lothlorieniin. Samanaikaisesti Dol Guldurin joukkoja käytettiin Thranduilia vastaan. Sauronin suunnitelmaan kuului, että itäläiset liittolaiset olisivat liittyneet hyökkäykseen Thranduilia vastaan, mutta itäläiset olivat kuitenkin kiireisiä Yksinäisen vuoren kääpiöiden piirittämisessä eivätkä koskaan kyenneet liittymään hyökkäykseen. Metsässä käytiin kovia taisteluita ja lopulta kuningas Thranduil johti haltiansa voittoon ja löi örkit ja sitten Galadriel eteni Dol Gulduriin Sauronin hävittyä ja tuhosi pahan paikan.


title: Sormuksen sota

text: Rautkymin kahlaamoiden taistelut käsittävät kahta taistelua Rohanin läntisellä rajalla sijaitsevalla Rautkymin kahlaamoilla.


title: Sormuksen sota

text: 25. helmikuuta vuonna 3019 Kolmatta Aikaa Rautapihasta hyökkäsi Sarumanin "uruk-hai" -armeija Rohaniin. Kuningas Théodenin poika Théodred oli Länsimannun herran Erkenbrandin kanssa läntisen puolustuksen johtaja. Sarumanin armeija voitti taistelun suuresta ylivoimasta johtuen. Théodred kaatui taistelussa.


title: Sormuksen sota

text: Laakson taistelu oli Keski-Maassa maaliskuussa 3019 Kolmatta aikaa Ereborin lähellä Laakson kaupungissa käyty taistelu. Sitä myös kutsutaan nimellä toinen Laakson taistelu, sillä 78 vuotta aikasemmin käytiin Laaksossa Viiden armeijan taistelu, jota kutsutaan myös nimellä ensimmäinen Laakson taistelu.


title: Sormuksen sota

text: Kun Sauronin suurin armeija oli juuri muutama päivä sitten lyöty Pelennorin kenttien taistelussa ja Angmarin Noitakuningas kaatunut, hyökkäsi Sauronin pohjoinen armeija Ereborin laaksoon, missä oli Laakson Kuningas Brandin hallitsema kaupunki. Laakson ihmiset puolustautuivat urheasti örkkiarmeijaa vastaan, mutta niiden armeija oli huomattavasti pienempi. Ereborin Vuorenalaisesta Kuningaskunnasta tulivat kääpiöt Vuorenalainen Kuningas Dáin Rautajalan johdolla apuun, mutta heidät lyötiin. Kuningas Brand kaatui Ereborin portilla ja Dáin II Rautajalka kaatui sinne hänen ruumistaan suojellen. Myöhemmin Gandalf sanoi Gimlille ja Frodolle Minas Tirithissä, että murehtisi Dainin kaatumista, jollei tämä olisi yli neljänsadan vuoden iästä huolimatta taistellut kirveellään yhtä hurjasti, kuin nuorenakin.


title: Sormuksen sota

text: Ihmiset ja kääpiöt pakenivat Ereborille. Valta Laaksossa oli örkeillä, mutta kun nämä kuulivat Sauronin tuhosta, joutuivat he paniikkiin, ja ihmiset ja kääpiöt hyökkäsivät Ereborin uumenista Brandin pojan Bard II:sen ja Dáin II Rautajalan pojan Thorin III Kivikypärän johdolla. He valtasivat Laakson takaisin ja tuhosivat örkkien armeijan.


title: Sormuksen sota

text: Ämyrilinnan taistelu (, toisella nimellä "Helmin syvänteen taistelu") käytiin "Kahdessa tornissa".


title: Sormuksen sota

text: Peter Jacksonin ohjaamassa taisteluun osallistui myös haltioita Lothlórienista ja Rivendellistä. Haltioita johti Haldir, joka sai surmansa taistelussa.


title: Sormuksen sota

text: Kun Saruman oli varma voitostaan, hän lähetti koko armeijansa Ämyrilinnaan jonne oli paennut koko Rohanin kansa. Saruman oli jo lähettänyt edeltä hukanratsastajia piileskelemään laaksoon, jossa sijaitsi Ämyrilinna. Armeijaan kuului noin kymmenentuhatta uruk-haita, 10 000 örkkiä ja 5 000 mustainmaalaista. Saruman loihti rankkasateen Ämyrilinnan ylle. Taistelussa Sarumanin armeija oli saanut räjäytettyä varsinaista linnaketta suojaavaan syvänteenmuuriin reiän Orthancin tulella, ja tuhonnut Ämyrilinnan portit muurinmurtajalla. Taistelussa oli saanut surmansa hirvittävästi ihmisiä mukaan lukien Théodenin uskollinen ritari Hama. Taistelu oli jatkunut noin yhdeksän tuntia kunnes laaksoon johtavalle toiselle tielle saapui Gandalf ja Eomer sekä tuhat "rohirrim"-ratsastajaa. He syöksyivät Sarumanin armeijan keskelle ja veivät sen sekasortoon. Armeija lähti pakoon, mutta laakson suulla oli valtava huornien metsä josta yksikään paennut uruk-hai, örkki tai villi-ihminen ei selvinnyt.


title: Sormuksen sota

text: Osgiliathin taistelu on "Kuninkaan paluussa". Taistelu käytiin juuri ennen Pelennorin kenttien taistelua.


title: Sormuksen sota

text: Ennen taistelun alkua Sauron oli päättänyt koota kaikki sotilaansa ja valmistautui hyökkäämään Keski-Maahan. Hän aikoi hyökätä ensin vahvimman vihollisensa, Gondorin, kimppuun. Ennen Gondorin pääkaupunki Minas Tirithin tuhoamista hänen täytyi kuitenkin saada haltuunsa Osgiliath, joka sijaitsi strategisella paikalla joen varrella. Saatuaan kaupungin valtaansa Sauron kykeni siirtämään pääjoukkonsa joen yli ja aloittamaan suurhyökkäyksen itse pääkaupunkia vastaan.


title: Sormuksen sota

text: Pelennorin kenttien taistelu () käytiin "Kuninkaan paluussa".


title: Sormuksen sota

text: Sauronin joukot kukistivat gondorilaisten varuskunnan Osgiliathissa ja ylittivät Anduinjoen. Örkit ja "haradrim" valloittivat Rammas Echorin ja Pelennorin kentät, missä kaupungin puolustusta johtanut Faramir haavoittui pahasti. Sen jälkeen örkit aloittivat Minas Tirithin piirityksen. Sauron lähetti savupilven, joka peitti Gondorin maat pimeyteen. Hyökkääjät kaivoivat juoksuhautoja, jotka he sytyttivät tuleen, ja käyttivät katapultteja tuhotakseen kaupungin rakennuksia. Jotkut rakennukset leimahtivat liekkeihin. Katapultit eivät tulittaneet kaupunkia ainoastaan kivillä, vaan myös ampuivat kuolleiden Gondorin sotilaiden irtihakattuja päitä, jotta puolustajat joutuisivat epätoivon valtaan. Gondorin puolustus piti ja sotilaat ampuivat hyökkääjiä nuolilla. Yhdeksän nazgûlia pudottautui taivaalta siivekkäiden petojen selässä ja monet sotilaat hylkäsivät peloissaan paikkansa. Nazgûlien huudot pelottivat yhä useampia sotilaita karkuun muurilta.


title: Sormuksen sota

text: Vihollisjoukot käyttivät piiritystorneja, jotta he pääsisivät kaupunkiin. Mordorin pääsuunnitelmana oli kuitenkin tuhota Minas Tirithin portti, ja örkit yrittivät murtaa sitä lukuisilla pienillä muurinmurtajilla. Portti kesti, mutta Mordor päätti käyttää Grond -nimistä valtavaa muurinmurtajaa. Gondorilaisten nuolet eivät tehonneet Grondiin ja Sauronin armeijaan liittyi peikkoja, itäläisiä ja "mûmakileja". Grond mursi muutamalla iskulla portin ja Angmarin Noitakuningas ratsasti portista sisään. Noitakuningas haastoi Gandalfin kaksintaisteluun, mutta silloin Rohanin torvet soivat. Kuningas Théodenin johtamat 6 000 ratsumiestä saapuivat Gondorin apuun ja Noitakuningas pakeni.


title: Sormuksen sota

text: Rohanin joukot olivat ajaneet örkit Rammas Echorilla ja edenneet Pelennorin kentille. Théoden kannusti joukkojaan ja hyökkäsi Mordorin joukkojen kimppuun. Örkit ja "haradrim" joutuivat kauhun valtaan ja piirityskoneet murskattiin. Théoden hyökkäsi "haradrimin" ratsuväen kimppuun ja tappoi niiden johtajan. Siivekkäällä Pedolla ratsastava Noitakuningas tappoi Théodenin ratsun Lumiharjan ja haavoitti Théodenia kuolettavasti. Soturi Dernhelm surmasi Pedon ja haastoi Noitakuninkaan. Noitakuningas pilkkasi Dernhelmiä, koska häntä ei ennustuksen mukaan mies voisi tappaa. Derhelm paljasti olevansa nainen, Théodenin sisarentytär Éowyn. Noitakuningas miltei tappoi nuijallaan Éowynin, mutta hobitti Meriadoc Rankkibuk haavoitti häntä ja Éowyn surmasi Angmarin Noitakuninkaan. Mordorin armeijoiden uudeksi johtajaksi tuli Morgulin komentaja Gothmog.


title: Sormuksen sota

text: Samaan aikaan Minas Tirithissä Denethor, Gondoria Hallitseva 26. Käskynhaltija, oli nähnyt "palantírissa" näyn, jossa merirosvojen laivasto saapui Harlondiin. Epätoivoinen Denethor päätti polttaa itsensä elävältä, mutta Pippin kertoi tästä Gandalfille. Vartija Beregondin avulla Gandalf pelasti Denethorin pojan Faramirin palamiskuolemalta, mutta Denethor pilkkasi Gandalfia ja heittäytyi liekkeihin. Denethor kuoli, ja Faramir vietiin Parannuksen tarhaan.


title: Sormuksen sota

text: Èomer saapui kuolevan Théodenin luokse, joka julisti Éomerin perijäkseen ja Rohanin kuninkaaksi. Théoden kuoli haavoihinsa ja Èomer johdatti joukkonsa hyökkäykseen. Hänen ratsumiehensä puhkoivat aukkoja Mordorin joukkojen linjoihin. Taistelu alkoi kuitenkin kääntyä "rohirrimia" vastaan, sillä "haradrimin" "mûmakil" hyökkäsivät Éomerin sotureiden kimppuun. "Rohirrimin" hevoset eivät uskaltautuneet lähestyä olifantteja ja monet sotilaat murskautuivat niiden jalkojen alle. Prinssi Imrahilin johtamat Gondorin joukot saapuivat Rohanin apuun, mutta Gothmog lähetti loputkin Osgiliathissa olleet joukot. Gondor ja Rohan olivat häviöllä.


title: Sormuksen sota

text: Viisikymmentä merirosvojen laivaa saapui Harlondin satamaan. Gondorin sotilaat soittivat hälytyskelloja ja käskivät joukkoja vetäytymään kaupunkiin, mutta laivasta saapuikin Aragorn, Legolas, Gimli, Elladan, Elrohir, pohjoisen samoojat ja suuri joukko Gondorin miehiä Lebenninin, Lamedonin ja etelän maakunnista. Mordorin armeijat hämmästyivät ja pakenivat. Imrahilin johdolla Dol Amrothin ritarit ajoivat peikot ja itäläiset pois. Örkit ja "haradrim" joutuivat Gondorin ja Rohanin joukkojen väliin ja suurin osa Mordorin armeijan sotureista kaatui. Ainoastaan muutama sata pääsivät pakenemaan Osgiliathin kautta Mordoriin tai Haradiin. Gondor ja Rohan voittivat taistelun.


title: Sormuksen sota

text: Pelennorin kenttien taistelu päättyi Gondorin ja Rohanin kannalta odottamattomaan voittoon. Monet paenneet örkit hukkuivat Anduiniin ja Haradiin ja Rhûniin saapui viestejä Gondorin mahdista. Sauronin armeija oli valtava, mutta se oli vain yksi Vihollisen lukemattomista armeijoista. Suurin osa Sauronin joukoista oli Mordorissa. Noitakuninkaan kuolema oli kuitenkin suuri menetys Sauronille.


title: Sormuksen sota

text: Vihollinen lyötiin, mutta useat Gondorin ja Rohanin ruhtinaat kaatuivat, mukaan lukien Théoden. Gondor ja Rohan menettivät hallitsijansa. Éowyn ja Merri vietiin taistelukentältä Minas Tirithiin ja Aragorn paransi heidät ja useita muita haavoittuneita, kuten Faramirin. Gandalf, Aragorn, Imrahil ja Èomer päättivät ratsastaa Mustalle Portille, jotta Sauronin huomio kääntyisi pois Sormuksesta ja antaisi Frodolle enemmän aikaa tuhota se. Kolme päivää taistelusta he lähtivät Minas Tirithistä marssiakseen Mustalle Portille.


title: Sormuksen sota

text: Pelennorin kenttien taistelu oli Sormuksen sodan suurin taistelu, mutta Tolkien ei ikinä kertonut taisteluun osallistuneiden armeijoiden kokoa, lukuun ottamatta Rohanin armeijaa, johon kuului noin 6 000 ratsumiestä. "Haradrimin" armeijan koko oli luultavasti noin 18 000 sotilasta, sillä Tolkien mainitsi sen olleen kolminkertainen "rohirrimiin" verrattuna.


title: Sormuksen sota

text: Sauronin armeija koostui enimmäkseen örkeistä ja "haradrimistä". Örkkejä luultavasti yli 60 000–100 000. Peter Jacksonin ohjaamassa örkkien lukumäärä oli 200 000. Gondorilla oli luultavasti noin 5 000 miestä, joita myöhemmin Aragornin johtamat lisäjoukot vahvistivat.


title: Sormuksen sota

text: Elokuvassa "" Pelennorin kenttien taistelu on yksi elokuvan merkittävimmistä kohtauksista. Joitakin tapahtumia on kuitenkin muutettu elokuvallisista syistä. Merkittävimpänä muutoksena Aragorn murskaa Mordorin armeijan Dunhargin Vainajien avulla.


title: Sormuksen sota

text: Rautapihan taistelu käytiin vuonna 3019 Kolmatta Aikaa velho Sarumanin hallitseman Orthancin linnoituksen ympärillä.


title: Sormuksen sota

text: Entit tulivat katkeriksi, kun Sarumanin palvelijat kaatoivat puita heidän metsästään Fangornista luvitta. He marssivat Rautapihaan, minkä keskellä sijaitsi Sarumanin kotinaan pitämä Orthancin torni. Rautapihassa oli Sarumanin armeija, jota hän ei käyttänyt Rohania vastaan. Se koostui "uruk-hai"sta, örkeistä ja mustainmaalaisista. Entit tuhosivat Rautapihan armeijaa myöten, ja päästivät veden läheisestä joesta sinne. Saruman jäi vangiksi torniinsa.


title: Sormuksen sota

text: Pian Rautapihan hävityksen jälkeen saapuivat Ämyrilinnan taistelun voittajien päälliköt Theoden, Éomer, Aragorn ja Gandalf. Heillä oli mukanaan muutamia taisteluun osaa ottaneita, kuten Gimli ja Legolas. Rautapihassa he tapasivat hobitit Merrin ja Pippinin, joita Aragorn, Legolas ja Gimli olivat jahdanneet Anduinilta aina Fargorniin asti. Rautapihassa he puhuivat Sarumanin kanssa. Gandalf erotti hänet Velhojen veljeskunnasta ja katkaisi hänen sauvansa. Grima heitti Sarumanin " palantir"illa Gandalfia, joka otti sen talteen.


title: Sormuksen sota

text: Kun Sauron tuhoutui ja Barad-dûr kaatui, lähti Saruman Orthancista enttien johtajan Puuparran estelemättä. Hän suuntasi pohjoiseen aina Kontuun asti, missä kohtasi loppunsa palvelija Gríma Kärmekielen veitsen iskusta.


title: Sormuksen sota

text: Mustan portin taistelu eli Morannonin Taistelu on kuvitteellinen taistelu "" elokuvassa ja kirjassa.


title: Sormuksen sota

text: Kun Minas Morgulin mahti oli murtunut, marssivat Pelennorin kenttien taistelun voittajat Mordorin Mustalle Portille uhmaamaan Mustaa Ruhtinasta Sauronia. Mutta se oli pelkkää hämäystä, sillä samaan aikaan kun Mustan Portin taistelu alkoi, Sormuksen Viejä, eli Frodo sai tehtävänsä täytetyksi. Siivekkäiden petojensa selässä Nazgûlit kiitivät estämään häntä, mutta Suurin Sormus putosi kuin putosikin Tuomiovuoren syvyyksiin. Kun Sormus oli poissa tuhoutui Sauron ja hänen maailmansa, Musta Portti murtui, Barad-dûrin torni luhistui ja maa repesi. Kesken lentonsa, Nazgûlit syttyivät tuleen ja putosivat ulvoen alas.


title: Sormuksen sota

text: Virranvarren taistelu oli Sormuksen sodan viimeinen taistelu, jossa vastakkain olivat Konnun hobitit ja Sarumanin rosvot. Tusina rosvoista vangittiin ja kolmekymmentä hobittia haavoittui. Viimeiset rosvot ajettiin pois hobittien Meriadoc Rankkibukin ja Peregrin Tukin johdolla.


title: Sormuksen sota

text: Taistelun jälkeen Frodo Reppuli, Samvais Gamgi, Meriadoc Rankkibuk ja Peregrin Tuk monien muiden hobittien kanssa Repunpäähän, missä he kohtasivat Sarumanin ja Gríma Kärmekielen. Frodo päästi heidät muiden hobittien vastustelusta huolimatta. Grima surmasi Sarumanin viiltämällä tältä kaulan auki ja pakeni itse, mutta hobitit ampuivat hänet.


title: Córdoba

text: Córdoba voi tarkoittaa ainakin seuraavia:


title: Psalttari

text: Psalttari voi tarkoittaa ainakin seuraavia asioita:


title: Courtney Love

text: Courtney Love (Courtney Michelle Harrison, s. 9. heinäkuuta 1964 San Francisco, Kalifornia) on yhdysvaltalainen laulaja, elokuvanäyttelijä ja malli. Love tunnetaan lähinnä avioliitostaan Nirvanan edesmenneen laulajakitaristi Kurt Cobainin kanssa, hajonneen Hole-yhtyeen keulakuvana sekä roolistaan elokuvassa "Larry Flynt – Minulla on oikeus" ("The People vs. Larry Flynt").


title: Courtney Love

text: Lovella ja Cobainilla on yhteinen lapsi, vuonna 1992 syntynyt Frances Bean Cobain. Pariskunta sai tyttärensä huoltajuuden vasta puolentoista vuoden jälkeen Loven shokeerattua mediaa vitsailemalla, että olisi käyttänyt heroiinia ollessaan raskaana.


title: Courtney Love

text: Lapsuutensa Love vietti San Franciscossa sekä osittain Uudessa-Seelannissa. Love oli luova ja vaikea lapsi, jonka takia hänen yksinhuoltajaäitinsä Linda Carroll laittoi hänet kasvatuslaitokseen erittäin nuorena. Loven biologinen isoäiti on Hans Christian Andersen -palkinnon saanut lastenkirjailija Paula Fox. 15-vuotiaana Love joutui nuorisokotiin yritettyään varastaa Kiss-bändipaitaa supermarketista. Love lähti nuorena kiertämään maailmaa Faith No More -yhtyeen kosketinsoittajan kanssa ja matkusti muun muassa Japaniin. Jouduttuaan rahapulaan hän kuitenkin ilmoittautui, minkä jälkeen viranomaiset palauttivat vielä alaikäisen Loven takaisin Yhdysvaltoihin.


title: Courtney Love

text: Love perusti Kat Bjellandin ja Jennifer Finchin kanssa yhtyeen nimeltä Sugar Baby Doll, joka kaatui keskinäisiin erimielisyyksiin ennen kuin he ehtivät edes nauhoittaa mitään. Tämän jälkeen Love perusti Kat Bjellandin kanssa Pagan Babies -yhtyeen, joka hajosi taas samoista syistä heti ensimmäisen demon jälkeen. Kat Bjelland tuli sittemmin tunnetuksi Babes in Toylandin ja Katastrophy wifen solistina ja kitaristina. Jennifer Finch perusti sittemmin yhtyeen L7. Yksi Pagan Babiesin nauhoittamista kappaleista on julkaistu Babes in Toyland -kokoelmalevyllä "The Best of Babes in Toyland".


title: Courtney Love

text: Vuonna 1989 Love perusti tunnetuimman yhtyeensä Holen. Aviomiehensä Kurt Cobainin Love tapasi vuonna 1991, ja he menivät naimisiin vuonna 1992.


title: Courtney Love

text: Love on myynyt osan tekijänoikeuksistaan Nirvanan kappaleisiin liikemies Larry Mestelille.


title: Courtney Love

text: Love on myös näytellyt elokuvissa ja saanut Golden Globe -ehdokkuuden vuoden 1996 elokuvasta "Larry Flynt – Minulla on oikeus" ("The People vs. Larry Flynt"). Love on nykyisin soolouralla ja julkaisi vuonna 2006 muistelma-/päiväkirjan "Dirty Blonde".


title: Katri

text: Katri on suomalainen naisen etunimi.


title: Katri

text: Katri on lyhennelmä Katriinasta ja Katariinasta. Näiden tarkkaa alkuperää ei tunneta, mutta roomalaiset liittivät nimet puhtauteen.


title: Katri

text: Nimi Katri on Suomessa annettu vuoden 2015 loppuun mennessä 33 075 henkilölle.


title: Georges Méliès

text: Maries-Georges-Jean Méliès [meljɛs] (8. joulukuuta 1861 Pariisi – 2. tammikuuta 1938 Pariisi) oli ranskalainen elokuvaohjaaja ja elokuvan uranuurtaja. Mélièsin kuuluisin elokuva on "Matka kuuhun" vuodelta 1902. Méliès kehitti varhaisen elokuvan kerrontaa ja erikoistehosteita, ja häntä pidetään todellisuutta manipuloivan trikkikuvauksen keksijänä.


title: Georges Méliès

text:
Méliès teki yli 500 elokuvaa. Hän käytti ensimmäisenä maailmassa kaksoisvalotusta, stop motionia, ristikuvaleikkausta, häivytyksiä, filmin graafista manipulointia ja monia muita tehosteita. Méliès muun muassa keksi pysäyttää kameran kesken kuvausten. Kun kamera oli pysäytetty, siirrettiin jotain esinettä tai lavastetta ja sitten kuvausta jatkettiin. Näin hän sai aikaan nokkelia katoamistemppuja ja muita trikkejä. Méliès on kertonut, että kyseinen innovaatio syntyi vahingossa. Kuvaustilanteessa kamera oli mennyt jossain vaiheessa jumiin. Kun valmista filmiä sitten katseltiin huomattiin, että naiset vaihtuivat miehiksi ja hevoskärryt ruumisvankkureiksi. Tämä on ilmeisesti vain tarina, sillä Edisonin kameramiehet olivat kokeilleet tekniikkaa jo vuonna 1895.
Méliès rakensi mailleen Montreuil’hin oman elokuvastudion, joka työllisti kymmeniä ihmisiä. Hän palkkasi kymmeniä naisia värjäämään elokuviaan käsin.


title: Georges Méliès

text: 16-minuuttinen "Matka kuuhun" on maailman ensimmäinen tieteiselokuva. Elokuvan tunnetuimmassa kohtauksessa avaruusalus osuu kuu-ukkoa silmään. Elokuva oli vuosikaudet menestys ympäri maailmaa. Yhdysvalloissa eri tahot, muun muassa Edison Company, kopioivat elokuvaa maksamatta kuitenkaan korvauksia lipputuloista Mélièsille.


title: Georges Méliès

text: Méliès ajautui taloudellisiin vaikeuksiin ja riitoihin tekijänoikeuksistaan. Hän lopetti elokuvien tekemisen 1913 ja luopui teatteristaan 1923. Hän vetäytyi myös julkisuudesta. 1920-luvun elokuvaopiskelijat löysivät Mélièsin työt uudelleen, ja hänen arvostuksensa kasvoi. Eräs elokuvalehden toimittaja löysi Mélièsin 1920-luvun lopulla Montparnassen rautatieaseman kioskista myymässä leluja ja makeisia. Uusi julkisuus toi hänelle lopulta eläkkeen ja asunnon Orlysta elokuva-alan veteraanien vanhainkodista. Hän sai ansioistaan Kunnialegioonan kunniamerkin vuonna 1931.


title: Georges Méliès

text: Mélièsin elokuvista on säilynyt alle puolet. Muun muassa elokuvan "Matka kuuhun" väritetyn version luultiin kadonneen, mutta yksi löytyi 1993 ja esitettiin restauroituna 2011.


title: Georges Méliès

text: Mélièsistä kertoo muun muassa Martin Scorsesen ohjaama elokuva "Hugo", jossa Mélièsiä esittää Ben Kingsley.


title: Georges Méliès

text: Mélièsin hauta sijaitsee Père-Lachaisen hautausmaalla Pariisissa.


title: Unto Mononen

text: Unto Uuno Mononen (vuoteen 1959 Uuno Unto Mononen; 23. lokakuuta 1930 Muolaa – 28. kesäkuuta 1968 Somero) oli suomalainen säveltäjä, sanoittaja ja muusikko. Eräs hänen tunnetuimmista kappaleistaan on tango ”Satumaa”.


title: Unto Mononen

text: Unto Monosta pidetään somerolaisena, mutta hän oli kotoisin Karjalankannaksen Muolaasta. Monosen perhe tuli Somerolle sodan jälkeen osana Karjalan siirtoväkeä. Ensin perhe oli sijoitettuna Urjalan Nuutajärvelle, mutta vuonna 1947 asuinpaikaksi tuli Someron Lahdenkylä. Lähellä Lahden kartanoa sijainnut perheen kotitalo sai vanhan muonamiehenmökin mukaan nimen Paratiisi.


title: Unto Mononen

text: Mononen on Suomen merkittävimpiä tangosäveltäjiä Toivo Kärjen ohella. Hän opiskeli kirkkomusiikkilinjalla Turun yliopistossa mutta jätti opinnot kesken, koska hän ei mielestään oppinut siellä mitään mielekästä. Säveltäjänä hän oli itseoppinut. Mononen aloitti jo alle 20-vuotiaana musiikkiuran paikallisten tanssiyhtyeiden solistina, mutta menetti lauluäänensä epäonnistuneen kitarisaleikkauksen seurauksena. Tämän jälkeen Mononen alkoi tehdä ensimmäisiä sävellyksiään.


title: Unto Mononen

text: Ensimmäisen kerran Mononen sai myydyksi sävellyksiään levy-yhtiölle vuonna 1950. Ensimmäinen levytetty Monosen sävellys oli Pentti Halmeen esittämä valssi ”Pieni laulu”. Ensimmäisen pienen menestyksen säveltäjänä hän koki vuonna 1955. Silloin Henry Theel levytti tangon Satumaa. Tosin tarvittiin vielä noin seitsemän vuotta lopulliseen läpimurtoon, jolloin Reijo Taipale levytti tulkintansa samaisesta tangosta Satumaa, vuonna 1962, ja juurrutti sen lopullisesti suomalaisten sydämiin. Monosen sävellyksistä menestyksellisimpiin kuuluvat "Satumaa", "Tähdet meren yllä", "Lapin Tango", "Erottamattomat", "Kangastus" "Kaipuuni tango" (tunnetaan myös nimellä "Illan varjoon himmeään") ja "Yön hiljaisuudessa". Näistä kaksi viimeksi mainittua ovat tulleet tunnetuiksi myös toisen tunnetun somerolaisen muusikon, Rauli "Badding" Somerjoen tulkintoina. Muihin tunnettuihin Monosen sävellysten tulkkeihin kuuluu muun muassa Esko Rahkonen, jonka kanssa Mononen teki yhteistyötä 1960-luvulla. Tunnetuin Rahkosen levyttämistä Monosen tangoista on "Syvä kuin meri".


title: Unto Mononen

text: M. A. Numminen, joka oli soittanut Monosen kanssa samassa yhtyeessä rumpuja, pyysi Monoselta sävellystä tekstiinsä "Naiseni kanssa eduskuntatalon puistossa". Mononen oli vastannut tekevänsä Nummiselle kappaleen vaikka puhelinluettelosta, ja näin syntyi tunnettu humoristinen laulu.


title: Unto Mononen

text: Mononen kärsi loppuaikoinaan vakavasta alkoholiongelmasta ja kuoli itse aiheutettuun pistoolinlaukaukseen 28. kesäkuuta 1968. Luultavimmin laukaus oli vahinko, sillä Monosella oli tapana leikitellä omistamallaan pistoolilla, mutta kysymyksessä saattoi olla myös itsemurha.


title: Unto Mononen

text:
Monosen sävel- ja sanakieli eroaa muiden aikalaisten teoksista. Hänen lauluissaan on omakohtaisen kokemuksen syvä sointi. Tuntuu kuin Mononen olisi tehnyt laulut itselleen eikä kuulijoilleen. Tämän vuoksi niihin on ollut helppo samaistua ja ne ovat jääneet elämään.
Unto Mononen kertoi itse toimivansa säveltäjänä inspiraation varassa; melodiat vain tulivat hänelle jostakin. Elinaikanaan Mononen ehti julkaista 67 sävellystä, joista 50 oli tangoja. Scandia-levy-yhtiön sovittaja ja kapellimestari Jaakko Salo muokkasi 1960-luvulla yhdessä sanoittaja Sauvo Puhtilan (Saukki) kanssa monia Monosen tangoja esitys- ja levytyskuntoon ja jopa yhdisteli tämän sävelmäluonnoksia yhtenäisiksi kappaleiksi. Vuonna 1971 Scandia julkaisi Monosen jälkeenjääneitä sävellyksiä kokoelmana "Unto Monosen muistolle". Kokoelmasta ikivihreiksi nousseita tangoja ovat "Onnen maa", "Sammunut nuotio" ja "Kukkani lumen alla".


title: Unto Mononen

text: Vuonna 1971 Jukka Pakkanen kirjoitti Unto Monosesta kertovan kuunnelman "Tunti kerrallaan", josta on myöhemmin muokattu myös näytelmäkäsikirjoitus. Vuonna 1999 Claes Olsson ohjasi Monosesta kertovan dokumenttielokuvan "Satumaa – Unto Monosen elämä ja tangot". Elokuvassa Unto Monosen roolissa esiintyi Risto Kaskilahti.